
NAŠA RIJEČ 


Tek što se smirila strka izazvana 
europskom potpunom pomrčinom 
Sunca, uslijedilo je novo astronomsko 
uzbuđenje: Leonidi ! 

Nastali od kometa 55P/Tempel- 
Tutlle, redovito nam se polovinom 
studenog javljaju poznati Leonidi, a 
svake 33 godine nadamo se pravoj 
meteorskoj oluji. Unatoč znatnoj 
aktivnosti i prošle i ove godine, očito 
je da se spektakularna 1966. nije po- 
novila... 

Ipak, s astronomijom nikad dosad- 
no. Sunčeva aktivnost je u porastu - 
bliži se vrijeme maksimuma 11-go- 
dišnjeg ciklusa, Jupiter i Saturn su 
ove jeseni u najpovoljnijem položaju 
za opažanje u zadnjih nekoliko deset- 
ljeća, a zabluda oko datuma početka 
21. stoljeća vrišti sa stranica dnevnog 
tiska i televizijskih ekrana. Astro- 
nomski “millennium bug“. 

Očito se zla bubica neznanja uvu- 
kla u mnoge glave, pa je atraktivnost 
zgodne i okrugle (za neke proroke 
fatalne) brojke 2000 zasjenila kalen- 
darsku istinu. Da li je tome doprini- 
jela panika oko kompjutorskog Y2K? 
A možda ljudi samo žele dolazak 21. 
stoljeća slaviti cijelu godinu? 

Astronomija je navikla na ratova- 
nje protiv neznanja. Još od mučne 
borbe za heliocentrizam, pa do dana- 
šnjih čarki s astrologijom i raznim 
drugim oblicima komercijalnog 
senzacionalizma. 

Zahvalimo informatičkoj revoluciji 
što nam je dala snažno oružje - Imfer- 
net u kojem se uspješno probija i hr- 
vatska E-škola mladih znanstvenika, 
zahvalimo desecima međunarodnih 
obrazovnih projekata, uredništvima 
popularno-znanstvenih časopisa i ob- 
razovnih televizijskih serija na njiho- 
vim vrhunskim ostvarenjima, a pon- 
ajviše zahvalimo malobrojnim nas- 
tavnicima u našim školama koji po- 
kušavaju, a nerijetko i uspjevaju za- 
paliti u mladim srcima iskru želje za 
znanjem o Svemiru, o Prirodi, jer bez 
tog znanja nemoguće je zamisliti dru- 
štvo čak ni 20, a pogotovo ne 21. stol- 
jeća od kojeg nas dijeli tek nešto više 
od godinu dana. 

Sanjin Kovačić 


Naša zvijezda Sunce 


Dr.sc. Bojan Vršnak 


Viši znanstveni suradnik na Opservatoriju Hvar, specijalist za fiziku Sunca i fiziku plazme. Vodi ko- 
legije Fizika plazme i Fizika Sunca na IV. godini i na postdiplomskom studiju fizike na Prirodoslov- 
no matematičkom fakultetu u Zagrebu. Dulje vrijeme sudjeluje u edukaciji iz astronomije nas- 
tavnika i učenika u osnovnim i srednjim školama. 

N: klimatska svojstva nekog planeta u Sun- 
čevu sustavu, pa tako i Zemlje, utječe 
mnoštvo okolnosti. Jedan od najznačajnijih fa- 
ktora koji određuju Zemljinu klimu je količina 
energije koju Zemljina atmosfera i površina 
primaju od Sunca. To naravno zavisi o samom 
zračenju Sunca i njegovoj udaljenosti, ali i o to- 
me koliko od energije koja pristiže do granica 
atmosfere Zemlje biva “propušteno" dublje u 
atmosferu, sve do vodenih i kopnenih površi- 
na, a koliki dio se reflektira i biva nepovratno 
izgubljen u svemiru. Ukoliko se bilo koji od 
ovih faktora promijeni, dolazi i do klimatskih 
promjena. Posvemašnja blagost i stabilnost 


SOHO/LASCO3 ESA/NASA 


Korona i koronin izbačaj materije. 


Zemljine klime pogodovale su stvaranju života 
i njegovu razvoju od najjednostavnijih živućih 
oblika sve do vrlo složenih vrsta organizama u 
koje spada i čovjek. 

Klimatske promjene značajno su utjecale na 
evoluciju živog svijeta našega planeta. Vrste 
koje nisu bile dovoljno prilagodljive na promje- 
ne, izumirale su i nestajale. Sjetimo se često 
spominjanog primjera izumiranja dinosaura. S 
druge strane, visokoenergetska zračenja koja 
“bombardiraju“ Zemlju, a pristižu sa Sunca ili 
iz dalekog svemira, pogodovala su genetskim 
mutacijama i razvoju novih vrsta. 

Relativnu stabilnost Zemljine klime možemo 
zahvaliti stabilnosti za nas osnovnog izvora 
energije - Sunca. Kao i kod većine zvijezda vid- 
ljivih na nebeskom svodu, u središnjim dijelo- 
vima naše zvijezde - Sunca - odvijaju se termo- 
nuklearni procesi pretvorbe vodika u helij. U 
prostoru koji obuhvaća područje do otprilike 
1/3 polumjera Sunca, svake sekunde 600 mili- 
juna tona vodika pretvara se u helij pri čemu se 
oslobađa 4*10% W energije. Oslobođena ener- 
gija prenosi se iz središnjih dijelova prema van 
visokoenergetskim elektromagnetskim zrače- 
njem. U procesima raspršenja, visokoenerget- 
sko zračenje se na svom putu kroz unutrašnjost 
Sunca postepeno “umekšava“, tako da fotoni 
X-zračenja bivaju zamijenjeni većim brojem 
fotona manjih energija, tj. manjih valnih dulji- 
na, usporedno sa snižavanjem temperature 
okolnog plina, od petnaestak milijuna kelvina 
u središtu Sunca, prema nižim temperaturama 

kakve vladaju u vanjskim dijelovima 
Sunčeve unutrašnjosti. 

Opadanje temperature prema van- 
jskim slojevima uzrokuje sve veću ne- 
prozirnost plina za elektromagnetsko 
zračenje. Zbog toga, u vanjskim sloje- 
vima prijenos energije zračenjem više 
nije dovoljno efikasan, pa se pojav- 
ljuje tzv. konvektivna nestabilnost, 
koja omogućuje prijenos energije 
prema van miješanjem plina. Vruče 
mase plina se poput zagrijanih balona 
uzdižu prema površini Sunca koju na- 
zivamo fotosferom, tamo se hlade 
emitiranjem elektromagnetskog zra- 
čenja (najviše na valnim duljinama 
vidljive svjetlosti), te ohlađene i stoga 
zgusnute, padaju nazad u dublje sloj- 
eve. Konvektivne ćelije i vrtlozi mogu 


biti različitih dimenzija. Na Sunčevoj “?%>%0m 

Eruptivna_prominencija. 


površini lako su uočljiva dva razreda 
konvektivnih ćelija, koje nazivamo 
granulacijom i supergranulacijom. Ćelije gran- 
ulacije daju tipičan “zrnat" izgled Sunčevoj 
fotosferi. Promjera su reda veličine tisuću kilo- 
metara, a traju nekoliko minuta. Super- 
granulacijske ćelije promjera su i do nekoliko 
desetaka tisuća kilometara i vidljive su u povr- 
šinskom uzorku kromosfere, tj. sloja Sunčeve 
atmosfere koji se prostire iznad fotosfere. 

Energija oslobođena u Sunčevoj unutraš- 
njosti “probija“ se do Sunčeve površine gotovo 
milijun godina. Ista ta energija, dakle 4* 10% W, 
napušta Sunce iz tankog površinskog sloja de- 
bljine svega oko 400 km (Sunčeva fotosfera) u 
obliku vidljive svjetlosti. Spektralna raspodjela 
zračenja odgovara temperaturi fotosfere od 
5800 K te stoga ima maksimum u žuto-zele- 
nom dijelu spektra. Nakon što je napustila 
Sunce, energija se nesmetano, brzinom svjet- 
losti, prenosi kroz međuplanetski prostor i za 
nešto više od osam minuta prevali 150 miliju- 
na kilometara te stiže do Zemlje. Podijelimo li 
4*10* W s površinom sfere polumjera 150 mil- 
ijuna kilometara, nalazimo da Zemlju “obasja- 
va“ tok energije od oko 1.4 W/m". 


Svaki planet Sunčevog sustava reflektira dio 
zračenja kojim ga Sunce obasjava. Zahvaljujući 
tome planete vidimo na nebeskom svodu po- 
put zvijezda. Količina reflektirane svjetlosti na- 
ziva se albedo. Zemljina atmosfera te kopnene, 
vodene i ledene površine, reflektiraju otprilike 
35% zračenja kojim je Zemlja obasjana. Ostatak 
energije troši se djelomično na zagrijavanje at- 
mosfere i pokretanje gibanja atmosferskih ma- 
sa (oko 20%), dio dospijeva do Zemljine površi- 
ne u obliku direktnog Sunčevog zračenja (25% 
- 30%), a dio kao zračenje raspršeno atmosfer- 
om (15% - 20%). Zemljina atmosfera posebice 
efikasno raspršuje plavu svjetlost pa stoga nebo 
ima plavu boju, a u direktnom Sunčevom zra- 
čenju nastaje manjak plave boje, pa je stoga bo- 
ja Sunca za opažača na površini Zemlje žuta, a 
ne žuto-zelena kakva je za astronauta izvan 
Zemljine atmosfere. Zračenje koje dospijeva do 
površine zagrijava kopnene i vodene mase. 
Energija utrošena na zagrijavanje atmosfere 
(20%) te vodenih i kopnenih površina (45%) 
odašilje se nazad u svemir u obliku toplinskog 
zračenja, tj. zračenja u infracrvenom dijelu ele- 


Naša zvijezda Sunce 


ktromagnetskog spektra. Uzimajući u obzir al- 
bedo (35%) nalazimo da je ukupna energija ko- 
ja je pristigla na Zemlju jednaka ukupnoj ener- 
giji koju Zemlja zrači u svemir. Uspostavljena je 
dakle, energijska ravnoteža, mijenja se samo 
spektralna raspodjela energije: primljeno je 
zračenje valnih duljina vidljive svjetlosti, a emi- 
tirano je zračenje valnih duljina toplinskog 
zračenja. Zanimljivo je spomenuti da sveukup- 
ni živi svijet - biosfera - “troši“ svega oko 0,1% 
pristiglog Sunčevog zračenja. Sveukupne zali- 
he fosilnih goriva (ugljen, nafta, zemni plin) 
nastale su dakle, pretvorbom tek neznatnog 
dijela Sunčevog zračenja koje je Zemlja primila 
od Sunca. Također, zgodno je uočiti, da i ener- 
gija koju dobivamo iz hidroelektrana ili pomo- 
ću vjetra zapravo predstavlja Sunčevu energiju: 
meteorološka zbivanja (vjetrovi, oborine) po- 
kreću se zahvaljujući Sunčevoj energiji. Jedini 
uistinu “zemaljski“ izvor energije je geoterma- 
Ina energija, jer i korištenje termonuklearne 
energije ima “svemirsku pozadinu": teški ele- 
menti koji se koriste za proces fisije u termo- 
nuklearnim elektranama nastali su u eksplozi- 
jama supernovih zvijezda prije nastanka Ze- 
mlje. 

Zemljina atmosfera je ustrojstvo vrlo jako 
osjetljivo na količinu i spektralnu raspodjelu 
zračenja koju prima od Sunca. Zbog toga već i 
male promjene Sunčevog zračenja mogu znat- 
no promijeniti klimatske uvjete. Na primjer, 
periodičke promjene karakteristika Zemljine 
putanje oko Sunca (tzv. Milankovićevi ciklusi) 
očituju se u promjeni izduženosti Zemljine pu- 
tanje, “njihanju“ Zemljine osi rotacije s obzi- 

Promjena Sunčeve iradijancije uzrokovana prolaskom 
velike grupe Sunčevim diskom. 


rom na ekliptiku, te precesiji Zemljine osi rota- 
cije. Ove promjene odvijaju se s periodima od 
100 tisuća, 40 tisuća, odnosno 20-25 tisuća go- 
dina te uzrokuju promjene u količini i načinu 
na koji Zemlja prima zračenje od Sunca. Prou- 
čavanjem sedimenata na dnu oceana moguće 
je odrediti prosječnu temperaturu oceana ne- 
koliko stotina tisuća godina unazad. Kisik u at- 
mosteri Zemlje i oceanskim vodama uglavnom 
je izotop kisika O'“. Uz izotop O“ također je 
prisutan i nešto teži izotop O“* koji u svojoj jez- 
gri ima dva dodatna neutrona. Kako molekule 
vode sadrže O" teže isparavaju nego one koje 
sadrže lakši O“ to će one biti lakše vezane uz le- 
dene kristale. Ukoliko je rasprostranjenost leda 
(što označava period nižih temperatura) veća, 
u oceanskoj vodi bit će prisutan manji omjer 
izotopa O*. Taj omjer ostat će “zapisan“ u sedi- 
mentima malih školjaka formanteria, tako da 
proučavanjem taloga na dnu oceana znanst- 
venici mogu odrediti periode u kojima je 
vladala niža temperatura. Rezultati proučava - 
nja koja su vršena sedamdesetih godina nepo- 
bitno dokazuju da postoje tri različita perioda s 
kojima se izmjenjuju hladnije i toplije ere. To su 
periodi od 100 tisuća godina, 42 tisuće godina i 
24 tisuće godina. Sličnost ovih perioda s peri- 
odima promjena Zemljina gibanja je očita, me- 
đutim, postavlja se pitanje kako Milankovićevi 
ciklusi mogu utjecati na klimu? U principu 

ideja je jednostavna. Na sjevernoj polutki 
Zemlje, oko polarnog područja nalaze se 
velike kopnene površine, tako da ukoliko 
su ljeta hladna, snijeg koji je pao preko zi- 
me ostaje neotopljen i tokom ljeta. Na 
južnoj hemisferi situacija je obrnuta: po- 
larna područja okružena su velikim 
oceanskim prostranstvima, tako da su 
potrebne vrlo hladne zime da bi se voda 
zamrznula. Kada se efekti koje predviđa 
Milankovićeva teorija tako poklope da su 
ljeta na sjevernoj polutki hladna (što 
automatski znači i hladnu zimu na južnoj 
hemisferi) ledene površine će se širiti Ze- 
mljom, što će povećati reflektiranu koli- 
činu Sunčeve energije i dovesti do daljeg 
hlađenja Zemljine atmosfere. Ledena do- 

Veliki Sunčev bljesak u grupi Sunčevih pjega. (snimka: Opservatorij 


sjevernoj polutki Zemlje vladaju hladna 
ljeta i relativno blage zime! 
Najdugotrajnije promjene klime povezane sa 
promjenama Sunčevog zračenja mogle bi biti 
uzrokovane promjenama uvjeta koji vladaju u 
okolici Sunca tijekom njegovog gibanja oko 
središta galaktike. Čini se da se najduži ciklus 
pojavljivanja ledenih doba na Zemlji reda s pe- 
riodima oko 200 milijuna godina što je vrijeme 
usporedivo s ophodom Sunca oko centra galak- 
tike. Prema nekim dosta spekulativnim hipote- 
zama, gustoća međuzvjezdane prašine u okoli- 
ci Sunca može značajno djelovati na procese u 
njegovoj unutrašnjosti i dovesti do smanjenja 
količine izračene energije. Po svemu sudeći mi 
upravo živimo na samom kraju jednog takvog 
dugotrajnog ledenog doba. S druge strane zna 
se da je Sunčev sustav “upravo“ izašao iz jed- 
nog oblaka međuzvjezdane prašine i plina 
smještenog na rubu Orionovog spiralnog kra- 
ka. Koincidencija je to koja ide u prilog iznese- 
noj hipotezi, međutim teško je reći koliko je to 
samo slučajnost, a koliko postoji stvarna veza. 
Promjene klimatskih uvjeta mogu biti uzro- 
kovane i promjenama na samom Suncu. Jedna 
estgodišnji ciklus pojavljivanja Sunčevih pjega 
koji još nazivamo i jedanaestgodišnji ciklus 


Sunčeve aktivnosti. Zapisi o pojavama pjega na 
Sunčevu disku mogu se naći već u zapisima 
starokineskih astronoma koji su opažali velike 
Sunčeve pjege prostim okom kroz jutarnje ili 
večernje izmaglice, kroz tanke oblake ili pak 
kroz dim. U starogrčko doba pjege je prostim 
okom opazio Theophrastus od Atene, jedan od 
Aristotelovih učenika. Sunčeve pjege zaboravlj- 
ene su potom na neko vrijeme, da bi ih ponovo 
“otkrili astronomi u XVII stoljeću. Obično se 
spominju Galilejeva opažanja teleskopom, me- 
đutim prije njega pjege su opažali Thomas 
Harriot, Johann Fabricius i Christoph Scheiner 
kroz začađena stakla, dim, tanke oblake ili po- 
moću camere obscurae, a Scheiner je čak približ- 
no odredio period vrtnje Sunca na temelju pro- 
mjene položaja pjega na Sunčevom disku. Ta- 
kođer je Scheiner zamijetio tkzv. projekcijski 
efekt, kada pjega uslijed prolaza po disku 
mijenja oblik - pri rubu se deformira, postaje 
“eliptična". To je bio važan korak u zaključiva- 
nju da su pjege u stvari sastavni dio Sunčeve 
površine, a ne prolazi planeta kako se u počet- 
ku mislilo. 

Godine 1843. astronom-amater Schwabe us- 
tanovio je da se broj pjega mijenja tijekom god- 
ina te da se one pojavljuju u ciklusima od 11 

godina. Kako bi se zakonitosti pojavljivanja 
pjega mogle bolje pratiti, astronom Wolf je 
uveo “mjeru" za Sunčevu aktivnost koja je po 
njemu nazvana Wolfovim brojem. Ustanovlje- 
no je naime, da se pjege pojavljuju u grupama, 
te da se “aktivnost“ Sunca može dobro mjeriti 
brojem koji se dobije tako da se broj pjega vid- 
ljivih na Sunčevom disku zbroji s desetero- 
strukim brojem grupa u koje su ustrojene. Tako 
dobiveni Wolfov broj mijenja se vrlo pravilno s 
periodom od jedanaest godina. 

Početkom ovog stoljeća razvile su se proma- 
tračke tehnike koje su omogućile opažanja i 
Sunčeve atmosfere iznad fotosfere (tzv. kromo- 
sfera i korona) te pojave u njoj. Ubrzo je usta- 
novljeno da su pojave u atmosferi najburnije u 
blizini Sunčevih pjega te da i ta aktivnost slijedi 
jedanaestgodišnji ciklus. 

Godine 1908. učinjen je vrlo značajan korak 
naprijed u razumijevanju Sunčevih pjega. Po- 
moću specijalnog instrumenta (tzv. magne- 
tografa) otkrivena su vrlo jaka magnetska polja 
u pjegama. Izmjerene vrijednosti dosižu i do 0,4 
tesla. Ustanovljeno je da Sunčeve pjege nastaju 
kao posljedica koncentriranja jakih magnetskih 
polja koja onemogućavaju miješanje plina i 
provođenje topline što dovodi do hlađenja tih 
dijelova Sunčeve površine. Zbog toga ta mjesta 

Sunce snimljeno u uliraljubičastom području  (FelX 1710) 


postaju tamnija u odnosu na “normalni“ Sun- 
čev disk, te se vide kao tamne “pjege“. S druge 
strane, u tako jakim magnetskim koncentracija- 
ma pohranjena je ogromna energija koja u 
određenim situacijama može biti djelomično 
oslobođena, te uzrokovati nagle provale energije 
koje nazivamo Sunčevim bljeskovima. Prilikom 
pojave Sunčevog bljeska, radio-valno, ultralju- 
bičasto i X-zračenje Sunca poveća se i do neko- 
liko desetaka tisuća puta, što svjedoči da su neka 
područja Sunčeve atmosfere zagrijana i preko 20 
milijuna kelvina. 

Postupno oslobađanje energije pohranjene u 
magnetskim poljima zagrijava Sunčevu atmos- 
feru tako da se temperatura Sunčeve korone 
kreće između 1 i 2 milijuna kelvina. Magnetska 
polja omogućavaju i postojanje Sunčevih promi- 
nencija (protuberanci), koje nastaju hlađenjem 
vruće atmosfere Sunca u zgušnjenja (naoko sli- 
čna oblacima u Zemljinoj atmosferi) koja mag- 
netska polja “drže" da ne padnu na površinu 
Sunca. O intenzitetu i konfiguraciji magnetskog 
polja ovisi i ustrojstvo Sunčeve korone, čiji se 
izgled mijenja ovisno o prisustvu i rasporedu 
pjega na površini. Magnetsko polje kontrolira i 
gustoću i brzinu Sunčevog vjetra, tj. tokova elek- 
trički nabijenih čestica koje duž silnica magnet- 
skog polja “teku" u međuplanetarni prostor. 

Mjerenjem magnetskih polja na Suncu i ispi- 
tivanjem njegova globalnog ponašanja, ustanov- 
ljeno je da se njegov karakter mijenja s peri- 
odom od 22 godine, dvostruko dužim nego li je 
period učestalosti Sunčevih pjega. Grupa pjega 
naime, ima magnetsku konfiguraciju koja pod- 
sjeća na konfiguraciju magnetskog polja potko- 
vastog magneta, tj. iz jednog dijela grupe mag- 
netske silnice “izlaze" (sjeverni magnetski 
polaritet) da bi “ulazile“ u drugom dijelu grupe 
(južni magnetski polaritet). Globalni karakter 
magnetskog polja očituje se u tome što su sve 
grupe na istoj hemisferi Sunca građene na isti 
način: npr. u toku jednog jedanaestogodišnjeg 
ciklusa sve grupe pjega na sjevernoj hemisferi 
građene su tako da pjege vodilje (pjege na is- 
točnom dijelu grupe) imaju sjeverni magnetski 
polaritet, dok je istovremeno pjege vodilje na 

južnoj hemisferi imaju južni 
magnetski polaritet. U sljede- 
ćem = jedanaestogodišnjem 
ciklusu na sjevernoj hemisferi 
vodilje imaju južni magnetski 
polaritet, a na južnoj sjeverni 
magnetski polaritet, da bi se 
nakon 22 godine ponovila 
konfiguracija iz prethodnog 
ciklusa. 

Mjerenja su pokazala da 
Sunčev ekvator rotira s peri- 
odom od 25 dana, dok po- 
larni dijelovi rotiraju s peri- 
odom od 33 dana (tzv. difer- 
encijalna rotacija Sunca). Ta- 
kav oblik rotacije dovodi do 

Ustrojstvo Sunčeve unutrašnjosti i atmosfere 


“istezanja" podpovršinskog 
magnetskog polja paralelno s ekvatorom i pri 
tome do nagomilavanja silnica, tj. do pojačanja 
magnetskog polja. U tom procesu (tzv. Sunčev 
dinamo) podpovršinsko magnetsko polje 
postaje nestabilno pa počinje “izranjati“ na 
površinu stvarajući tamo pojavu Sunčevih 
pjega. Teorijski proračuni, uzimajući u obzir 
poznate činjenice o Sunčevoj vrtnji, jakosti 
globalnog magnetskog polja Sunca, svojstvima 
podpovršinskih slojeva Sunca, te o ponašanju 
ioniziranog plina u magnetskom polju, prilično 
dobro opisuju ponašanje Sunčeve aktivnosti i 
objašnjavaju Sunčev jedanaestogodišnji ciklus 
aktivnosti, odnosno dvadesetodvogodišnji 
magnetski ciklus. 

Jedanaestogodišnji ciklus Sunčeve aktivnosti 
jasno je povezan s mnogim zbivanjima u Zem- 
ljinoj atmosferi, kao što su npr. poremećaji ion- 
osfere, pojave polarne svjetlosti, ili pak geoma- 
gnetske oluje. No, da li Sunčev ciklus utječe na 
Zemljinu klimu? Mjerenjima sa umjetnih sate- 
lita izvan Zemljine atmosfere, ustanovljeno je 
naime, da prilikom prolaska velike grupe pjega 
preko Sunčevog diska ukupna količina zračenja 
opadne i do 0,2%. S druge strane, za maksimu- 
ma aktivnosti Sunce nas obasjava s oko 0,2% 
više energije nego li za minimuma aktivnosti. 

Direktan odjek jedanaestogodišnjeg ciklusa 


aktivnosti na klimu nije utvrđen, mada i za to 
postoje indicije. Međutim, Zemljina klima se 
ipak može povezati sa Sunčevom aktivnošću 
kroz duža vremenska razdoblja. Sunčev ciklus 
naime, nije uvijek isti. Pouzdano je utvrđeno da 
je Sunčeva aktivnost tijekom XVII st. stalno 
bila vrlo niska tj. praktički je zamrla. Taj period 
naziva se Maunderovim minimumom. Ubrzo 
je otkriveno i postojanje još jednog takvog za- 
miranja Sunčeve aktivnosti tijekom XV st. koji 
je nazvan Sporerovim minimumom. Za vrijeme 
oba ta minimuma prosječna temperatura u 
Evropi pala je za jedan kelvin. Znanstvenici su 
potaknuti ovim otkrićima počeli ozbiljnije pro- 
učavati Sunčevu aktivnost u nekoliko prošlih 
milenija, analizirajući razne posredne pokaza- 
telje koji su povezani sa Sunčevom aktivnošću: 
od zapisa o polarnoj svjetlosti, starokineskih 
zapisa o učestalosti (prostim okom vidljivih) 
pjega na Suncu, rasporeda godova u starim sta- 
blima, pa do proučavanja slojeva u antarktič- 
kom ledu. Uspoređivanjem na taj način kon- 
struirane slike o Sunčevoj aktivnosti u protek- 
lih nekoliko milenija, sa rasprostranjenošću le- 
denjaka na Zemljinoj površini, nesumnjivo je 
utvrđena veza između klimatskih promjena i 
Sunčeve aktivnosti. Promjene na Suncu pove- 
zane su s promjenama klime na Zemlji! 

Dvadesettvogodišnji magnetski ciklus. 

Vratimo se sada na ono što je za čovjeka naj- 
bitnije - na promjene koje su vezane uz njegovu 
blisku budućnost. Po svemu sudeći aktivnost 
Sunca igra značajnu ulogu kad se uzimaju u 
obzir kraći vremenski periodi. Trenutačno je 
Sunčev ciklus u tzv Modernom maksimumu 
što je u prošlosti obično bilo povezano s topli- 
jim klimatskim prilikama. Na žalost, ponašanje 
Sunčeve aktivnosti kroz duža vremenska raz- 
doblja još nije dovoljno poznato, te se njegov 
daljnji tok ne može sa sigurnošću predvidjeti. 
Ipak postoje indicije da bi se za 10 - 20 godina 
moglo početi osjećati pogoršanje vremenskih 
prilika. Naravno, ovaj zaključak neće vrijediti 
ako čovjek svojim utjecajem poremeti kli- 
matske uvjete: industrijsko zagađivanje atmos- 
fere donijelo je novu opasnost koja se zove glo- 
balni staklenik. 

Recimo na kraju koju riječ io mogućem utje- 
caju Sunca na razvoj života na Zemlji, a koji 
nije vezan s klimatskim promjenama. 

Čitajući o teoriji evolucije naći ćemo odgo- 
vore uglavnom na to kako se vrste prilago- 
đavaju i razvijaju u ovisnosti o promjenama na 
površini Zemlje, ili bolje reći u Zemljinoj bios- 
feri (području nastanjenom životom). Što te 
promjene u biosferi uzrokuje i zbog čega se 
pojavljuju genetske mutacije, pitanja su kojima 
je posvećena dužna pažnja tek u novije vrijeme. 

Analiziranjem sedimentnih stijena i ostata- 
ka lave nekadašnjih vulkana, moguće je utvrdi- 
ti orijentaciju Zemljinog magnetskog polja u 


prošlosti: magnetsko polje je “fosilizirano" u 
stijenama nastalim pod određenim uvjetima. 
Npr. kada rastopljena lava teče niz vulkan, 
njene čestice su orijentirane paralelno s mag- 
netskim poljem (slično kao što se igla kompasa 
usmjeruje paralelno s magnetskim silnicama i 
pokazuje u smjeru magnetskih polova Zemlje), 
a kada se lava skrutne, čestice ostaju “zam- 
rznute“ u tom položaju pokazujući tako i danas 
smjer magnetskih silnica u doba erupcije vul- 
kana. Na taj način zapis o magnetskom polju 
Zemlje otkriva nam njegovo ponašanje u pro- 
šlosti. Proučavanjem geoloških slojeva raznih 
starosti utvrđeno je da je u zadnjih 4,5 miliju- 
na godina orijentacija Zemljinog magnetskog 
polja iz za sada nepoznatih razloga mijenjala 
smjer dvadesetak puta (sjeverni magnetski pol 
bi postajao južni, i obrnuto). Iznenađenje je 
bilo veliko kada je otkriveno da se ti događaji 
poklapaju sa periodima izumiranja velikog 
broja živih vrsta na Zemlji. 

Nameće se pitanje kako promjene slabog 
magnetskog polja Zemlje mogu dovesti do izu- 
miranja vrsta, i tako utjecati na evoluciju živ- 
ota? Koliko znamo, živa bića nisu direktno 0s- 
jetljiva na magnetsko polje - barem svakako ne 
toliko da im ugrozi život. Očito, mora postojati 
neki sekundarni efekt, koji dovodi do zna- 
čajnih ekoloških promjena kada vrijednost 
magnetskog polja za vrijeme promjene ori- 
jentacije padne na nulu. 

Objašnjenje ponovo leži u Sunčevoj aktiv- 

nosti. Jedan od rezultata provale energije u 
Sunčevim bljeskovima je i proces ubrzavanja 
protona i elektrona gotovo do relativističkih br- 
zina. Bježeći u međuplanetarni prostor, te čes- 
tice visokih energija nalijeću i na Zemlju. U 
normalnim uvjetima, tj. u vrijeme kada je Zem- 
lja “obavijena" magnetskim poljem, većina 
čestica ostaje zarobljena u Van Allenovim poja- 
sevima. Samo manji dio njih prodire dublje u 
atmosferu, no te čestice zadržavaju se samo u 
okolici polova kamo ih usmjeravaju magnetske 
silnice i gdje ih vidimo kao polarnu svjetlost. 
Što se događa ako magnetsko polje Zemlje nes- 
tane na nekoliko tisuća godina? Tada protoni 
ubrzani u Sunčevim bljeskovima slobodno bo- 
mbardiraju cijelu atmosferu Zemlje, a ne samo 
mali dio oko polova, i pokreću lanac procesa 
koji može značajno utjecati na život. 

Kada se visokoenergetski protoni sudare s 
molekulama gornjih slojeva Zemljine atmos- 
fere, oni razbijaju molekule, stvarajući tako ve- 
lik broj tzv. sekundarnih elektrona. Ti su elek- 
troni “oguljeni“ u sudaru s molekulama i nose 
prilično veliku energiju. Kada se sekundarni 
elektron “sudari“ s molekulom dušika, ona se 

raspadne na dva atoma dušika od kojih je često 
jedan ioniziran. Ioniziran dušikov atom veže se 
tada s molekulama kisika, stvarajući dušični 
monoksid (NO) i slobodni atom kisika. I, tu 
počinju problemi! 

Molekula dušičnog monoksida veže se s 
ozonom (molekula koja sadrži tri atoma kisika 
- O,) i stvara dušični dioksid (NO,) i kisik. Mo- 

lekula dušičnog dioksida se dalje veže s atom- 
om kisika i stvara dušični monoksid i moleku- 
lu kisika: rezultat je taj, da je stalno prisutna 
ista količina dušičnog monoksida, ali je sve 
manje molekula ozona, a sve više običnih mo- 
lekula kisika. 

Ozon je bitan za život na Zemlji jer apsorbira 
ultraljubičasto zračenje koje u velikim količi- 
nama stiže sa Sunca. Ultraljubičasto zračenje u 
velikoj dozi, može uništiti slabo otporne vrste 
stvarajući drastične mutacije u genima njihovih 
stanica. Ozonski “štit" nas brani od ultraljubi- 
častog zračenja, ali ako nema magnetskog polja 
on je brzo uništen i život je izložen na milost i 
nemilost intenzivnog i pogibeljnog visokoener- 
getskog elektromagnetskog zračenja. (Slično, na 
ozon utječu i nadzvučni avioni visoko u atmos- 
feri jer ispuštaju dušični monoksid koji kao što 
smo vidjeli može imati fatalan učinak). 

Laboratorijski eksperimenti su pokazali da 
većina jednostavnih živih organizama može 
podnijeti tek male doze ultraljubičastog zrače- 

nja: već malo povećanje dovodi do njihovog 
umiranja. Izumiranje tih jednostavnih oblika 
života dovodi do velikih promjena u prirodnoj 
ravnoteži, tako da i ostali živi organizmi trpe, te 
može doći i do izumiranja složenijih vrsta koje 
direktno ne bi stradale od samog zračenja. 

U zadnjih 600 tisuća godina nije bilo pro- 
mjena smjera magnetskog polja. Trenutačno, 
magnetsko polje Zemlje se smanjuje sporim te- 
mpom i ukoliko tako nastavi, pasti će na nulu 
za 1000 do 1500 godina (naravno, ako se ne rTa- 
di samo o trenutačnom kolebanju). 

Da li je komo sapiens dovoljno otporan i do- 
voljno spretan da se prilagodi tome, teško je 
reći. Ipak, ljudska vrsta se u svom razvoju po- 
kazala vrlo prilagodljivom i snalažljivom u pre- 
življavanju ekoloških promjena. 

Otkrića proteklih desetljeća otkrila su nove 
vidike u shvaćanju čovjekovog mjesta u sve- 
miru. Mi smo nerazdvojni dio svemira: teški 
elementi u našim tijelima i u tijelu našeg ma- 
terinjeg planeta nastali su u jezgrama zvijezda, 
a do nas su ih razbacale eksplozije supernovih. 
Kozmičko zračenje s umirućih zvijezda pomaže 
u mutacijama organizama i pospješuje evoluci- 
ju. Neka eksplozija supernove u blizini Sunče- 
vog sustava može kozmičkim zračenjem pot- 
puno uništiti život na Zemlji. Na biosferu utje- 
ču Sunčevi bljeskovi, udari asteroida i kometa, 
promjene Zemljine putanje i tko zna koji još sve 
utjecaji koji dolaze iz svemirskih prostranstava. 
Naše postojanje i tijek evolucije, posve su sigur- 
no povezani ne samo s događajima u našem 
kutku svemira, nego i sa zbivanjima na velikoj 
kozmičkoj skali prostora i vremena. : 

Kada počinje XXI. stoljeće? 


Gustav Kren 


itanje kada počinje XXI. stoljeće već je duže 
P vijeme uzrokom polemika, pa i oklada. 

Pobjednička strana obično je vrlo zahvalna 
odgovorom i onima koji su joj “blagoslovili“ 
stečenu pobjedu, jer, kako nam najčešće kažu, 
“za odgovor smo tražili i druge, ali nam nitko nije 
znao sa sigurnošću odgovoriti na ovo pitanje“. 

Gotovo u pravilu, oni što “gube" imaju krivo 
jer koriste neku nultu godinu, navodeći za to 
različita opravdanja. No, nulta godina u gregori- 
janskom kalendaru ne postoji, te je ne može biti 
dok je kalendar takav kakav jeste. Dakle, kako 
znati kada egzaktno počinje dvadesetprvo sto- 
ljeće i novo, treće tisućljeće? 

U nižim razredima osnovne škole, učenici uče 
o brojevnom pravcu i kako se nižu cijeli brojevi, 
te što su razlomci i decimalni brojevi. “Tajna" 
rješenja krije se samo u poznavanju ovog jednos- 
tavnog pravca. Na njemu umjesto “pustih" bro- 
jeva, možemo nizati dane, tjedne, mjesece, 
godine, stoljeća i tisućljeća, kako bismo imali 
slikoviti uvid u rješavani problem. A to zaista nije 
neki problem. 

Nacrtamo li pravac na kojem odredimo isho- 
dište, broj nula (0) , niz cijelih brojeva desno od 
nule predstavljat će godine od rođenja Isusa 
Krista, odnosno vrijeme naše ili nove ere. Lijevo 
od nule na brojevnom pravcu nižu se negativni 
brojevi, koji u ovom slučaju prikazuju niz godina 
u vremenu unazad, od -1., pa zatim -2. godine i 
tako redom dalje u prošlost. Zamijetit ćemo, 
međutim, da je ta nula, kada se radi o kalendaru, 
samo jedan trenutak, prijelaz od -1. godine u 1. 
godinu, slično kao što svaki dan istovremeno 
odbrojavamo 24 sata prošlog i 0 sati nastupa- 
jućeg dana, tako i prijelaz iz Stare u Novu 
Godinu. Iz 31. prosinca godine -1. prešli smo, 
dakle, u 1. siječanj 1. godine. Ili riječima: prvi dan 
prvoga mjeseca prve godine poslije Krista. Prva 
godina teče unutar brojeva 0 i 1 na vremenskoj 
liniji i traje do 31. prosinca. 1. godine, a druga, 


naravno, započinje 1. siječnja 2. godine. Deseta 
godina je posljednja godina u desetljeću, a zapo- 
činje 1. siječnja 10. godine i završava 31. prosin- 
ca 10. godine. 

Uz olovku i papir lako dolazimo do zaključka 
da na jednaki način možemo računati i dalje i od- 
rediti trajanje, odnosno početke i završetke stol- 
jeća i tisućljeća. Prvo stoljeće počelo ja kada i prvo 
desetljeće, to jest 1. siječnja 1. godine, a završava 
31. prosinca 100. godine. Sljedeći nadnevak bio je 
1. siječnja 101. godine, a taj dan označava poče- 
tak drugog stoljeća, koje je trajalo do 31. prosin- 
ca 200. godine i tako dalje, dokle god željeli raču- 
nati. 

Jednako je s prijelazima tisućljeća. Posljednji 
dan prvog tisućljeća ili milenija, bio je 31. prosin- 
ca 1000. godine, a prvi dan i početak drugog 
tisućljeća bio je 1. siječnja 1001. godine. Da bi se 
uvjerili oni koji još uvijek ne vjeruju matematici, 
umjesto oznaka godina mogu zamisliti da se radi 
o novčanim jedinicama: kunama, markama ili 
dolarima. Krenemo li od I kune, tek s desetom 
ćemo zaokružiti deset kuna i vrlo dobro ćemo 
znati da novčanica od 10 kuna ima 10, a ne 9 
kuna te da deseta kuna ne pripada slijedećoj 
desetici! Dvadeseto stoljeće i drugo tisućljeće 
završavaju, dakle, istoga dana, istoga nadnevka, 
31. prosinca 2000. godine. Idući dan ima novi 
nadnevak: 1. siječanj 2001. godine. 

Posebno je pitanje i zašto se u javnosti često 
spominje 2000. godinu kao početak trećega tisuć- 
ljeća? Radi li se o elementarnom neznanju ili ma- 
nipulaciji - 2000. godina je doista lijepa, okrugla, 
zanimljiva, a neki je smatraju i presudnom za čo- 
vječanstvo, očekujući “smak svijeta". Za astrono- 
me, međutim, ona je posve obična godina u nizu 
godina koje su mogle, da nije bilo Isusovog rođe- 
nja i kršćanstva, početi od nekog drugog “astro- 
nomskog" ishodišta, kao što se npr. stari egipats- 
ki kalendar ravnao prema zvijezdi Siriusu. 

Hrvatske zvjezdarnice 


Tekst: Dr.sc. Dragan Roša 

Fotografije: Sanjin Kovačić 

Dr.sc. Dragan Roša je ravnatelj Zvjezdarnice Zagrebačkog astronomskog saveza. 
Specijalist je za opću astronomiju i fiziku Sunca. Kao predsjednik Državnog pov- 
jerenstva za učenička natjecanja iz astronomije, te voditelj projekta E-škole mladih 
znanstvenika izravno je uključen u sve hrvatske projekte edukacije u astronomiji. 


Zvjezdarnica u Zagrebu 


Ze na Popovu tornju u zagre- 
bačkom Gornjem gradu (Opatička 22) 
utemeljena je na poticaj Hrvatskoga priro- 
doslovnog društva (HPD), a Gradsko pogla- 
varstvo je za njene potrebe predalo prostori- 
je u Popovu tornju, odobrilo sredstva za gra- 
đevinsku adaptaciju, postavljanje astronom- 
ske kupole i teleskopa. Svečano je otvorena 
5. prosinca 1903. godine. 


Knjižnica Zvjezdarnice uvijek je na raspolaganju članovima. 
Koristi se i kao manja predavaona za seminare. 


Oton Kučera, prvi upravitelj Zvjezdarni- 
ce, izrazio je njene temeljne djelatnosti rije- 
čima: “Našemu astronomijskom opservatoriju 
dvojaka je svrha: 1. da prema svojim instrumen- 
talnim sredstvima i radnim silama doprinosi 
napredovanju nauke same i 2. da navlastito u 
hrvatskoj inteligenciji i mladosti širi rezultate ove 
najuzvišenije, najljepše i najsavršenije nauke 
prirodne, pak da postane neko središte za sve, koji 
se zanimaju za ovu nauku u hrvatskom narodu. 

Ugledu Zvjezdarnice pridonio je hajdel- 
berški astronom August Kopff, imenovavši 
novootkriveni planetoid br. 589 (otkriven 
1906. godine), Croatia, u čast otvaranja Zvje- 
zdarnice. 

Zvjezdarnica je od samoga početka inten- 
zivirala rad na promicanju znanstvenih spo- 
znaja, poglavito među građanstvom i mla- 
deži, da bi vremenom popularizacija astro- 


Terasa oko kupole glavnog teleskopa. Manji teleskopi i Ma : : 
mnoštvo zaljubljenika u nebo za vrijeme djelomične | nomije i srodnih znanosti te stalna potpora 


pomrčine Sunca 12.listopada 1996. godine. školskoj astronomiji, postale njene osnovne 

djelatnosti obzirom da su 
zvjezdarnice u gradovima, 
postupno gubile značenje 
znanstvenih opažačkih po- 
staja. Najplodnije razdob- 
lje popularizacije počinje 
50-ih godina kada je HPD 
povjerilo brigu o Zvje- 
zdarnici Gabrijelu Div- 
janoviću. On je gotovo tri 
desetljeća imao važnu ulo- 
gu u unapređivanju pro- 
midžbe astronomije i pro- 
širenju djelatnosti Zvjez- 
darnice HPD, koja je pu- #? 
tem svojih esperantskih Tečajevi za učenike i studente, populama predavanja za građane, seminari za nas- 

tavnike u školama, diskusijske večeri za astronome amatere - sve su to retlovne 


izdanja postala poznata  awimosti koje se održavaju u glavnoj predavaoni zagrehačke Zvjezdarnice. 
diljem svijeta. Na esperan- 


to je prevođen časopis Čovjek i svemir (Homo | za astronomiju, zbog uspješnih letova sovjet- 
kaj Kosmo), znanstveno-fantastično djelo | skih i američkih letjelica u svemir, pristupa 
mladih astronoma Drama u svemiru (Tragedio | se novim oblicima rada: organiziranju ljet- 
en la Universo), publikacija o Međunarodnom | nih astronomskih škola, školskih natjecanja 
(esperantsko-astronomskom) kampu pri- | iz astronomije, kampova, tečajeva, astro- 
jatelja mira, organiziranom u Primoštenu i | nomskih ekspedicija i opažanja, a nabavkom 
dr. Te su akcije bile i dio šire humanizacije | novog, elektrificiranog teleskopa, 60-ih god- 
znanosti. U vremenu povećanoga zanimanja | ina je omogućen kvalitetniji stručni i popu- 
larizatorski rad. Veliki kul- 
turološki doprinos Zvjezdar- 
nice i HPD-a bila je nabavka 
planetarija (1963. godine), 
koji je poklonjen Tehničkom 
muzeju, gdje je i danas u 
funkciji. 

Raznovrsnom i opsežnom 
djelatnošću Zvjezdarnica je 
vremenom prerasla organi- 
zacijski oblik sekcije unutar 
Hrvatskog prirodoslovnog 
društva, te je 1971. utemelj- 
ena kao samostalna gradska 
ustanova, ali je uslijed kad- 
rovskih problema 1980. go- 
dine ponovno pripojena 
HPD-u. Astronomsko-astro- 


Na Zvjezdamici se uvijek mogu dobiti svježe informacije iz svih područja S : 
astronomije, upute za praktičan rad astronoma amatera ili savjeti za nastavu  nautičko društvo SR Hrvat- 
astronomije u školama. ske (kasnije AAD Zagreb), 

edukativnog astronomskog “site-a". 


Intemet je danas vrlo važan u astronomiji, pa su računala na Zvjezdamici 
uvijek u pogonu. Ovdje se stvaraju i stranice e-škole, prvog hrvatskog 


je prikazana u novom preuređe- 
nom prostoru i nastavila svoju 
redovitu djelatnost, otvarajući 
ponovo vrata javnosti i mnogob- 
rojnoj mladeži. Tih godina osno- 
vana je prva strukovna udruga 
hrvatskih astronoma - Hrvatsko 
astronomsko društvo. Ono je Zv- 
jezdarnici povjerilo organizacijsku 
i tehničku brigu oko učeničkih 
susreta i natjecanja iz astronomi- 
je, organiziralo nekoliko seminara 
za nastavnike, znanstvenih semi- 
nara i pozvanih predavanja u 
Zvjezdarnici. Započet je i projekt 
e-škole mladih znanstvenika Hr- 


osnovano pri Zvjezdarnici 70-ih godina, oku- 
pljalo je mnoštvo ljubitelja astronomije i 
prirodoslovlja te su na Zvjezdarnici stasali i 
mnogi naši istaknuti znanstvenici. Tradi- 
cijskim programima za građanstvo (preda- 
vanja, promatranja neba i drugo) Zvjezdar- 
nica je postala simbolom kulturnog života 
grada Zagreba. Potakla je osnivanje astro- 
nomskih udruga u cijeloj Hrvatskoj, pru- 
žajući im stručnu i tehničku pomoć te su one 
danas okupljene u Savez amaterskih astro- 
nomskih društava Hrvatske. 

U obnovi kompleksa zgrada u Opatičkoj 22 
(sredinom 80.-ih godina), koje najvećim 
dijelom koristi Muzej grada Zagreba, grad- 
ske vlasti osigurale su sredstva za preuređe- 
nje dijela prostorija za potrebe Zvjezdarnice, 
koja je, premda zbog građevinskih radova vi- 
še godina zatvorena za građanstvo, nastavi- 
la, u okviru mogućnosti, popularizacijom as- 
tronomije i potporom školskoj astronomiji. 
Sredstvima Ministarstva znanosti i tehnolo- 
gije nabavljena je nužna oprema za rad te 
napravljena nova kupola i postavljena 1992. 
g. u samostalnoj hrvatskoj državi. Svečanim 
obilježavanjem 90. obljetnice postojanja i ra- 
da Zvjezdarnice, pod visokim pokroviteljst- 
vom Predsjednika Republike Hrvatske dr. 
Franje Tuđmana, godine 1993. Zvjezdarnica 


vatskoga prirodoslovnog društva 
za područje astronomije. Nažalost, potpora 
nadležnih državnih ministarstava nije bila 
dovoljna za ostvarivanje djelatnosti Zvjez- 
darnice. U sličnoj situaciji našlo se i Hrvatsko 
prirodoslovno društvo, koje svojim skromn- 
im sredstvima nije bilo u mogućnosti pomo- 
ći Zvjezdarnici. Rješenje je nađeno zahvalju- 
jući razumijevanju i potpori Gradskog ureda 
za obrazovanje i šport, sektora za tehničku 
kulturu. Naime, u travnju 1999. godine os- 
novan je Zagrebački astronomski savez, koji 
predstavlja sponu između zagrebačkih astro- 
noma amatera i gradskog sustava tehničke 
kulture. Udružuje Astronomsko astronau- 
tičko društvo Zagreb, koje godinama djeluje 
na Zvjezdarnici, te udrugu "Oton Kučera" ko- 
ja se afirmirala u zadnje vrijeme nizom 
uspješnih popularno-znanszvenih preda- 
vanja, posebno u okviru Tribine Grada Zag- 
reba u ciklusu nazvanom "Forum za Zemlju". 
Istodobno, Zagrebački astronomski savez 
predstavlja pravni okvir za djelovanje Zvjez- 
darnice Zagreb, koja je njegovim uteme- 
ljenjen napustila Hrvatsko prirodoslovno 
društvo. Dovođenjem Zvjezdarnice ponovno 
pod okrilje Grada Zagreba, čime su riješena 
bitna egzistencijska pitanja ove ugledne us- 
tanove duge tradicije, Zvjezdarnica je i nada- 
lje nastavila zadovoljavati kulturološke i pri- 

rodoslovne potrebe stanovnika Zagreba kao i 
cijele Hrvatske te opstala kao tradicijsko stje- 
cište društvenog života mladeži koju zanima 
astronomija, astronautika i srodne prirodne i 
tehničke znanosti. Istovremeno, Zagrebački 
astronomski savez je započeo proces inte- 
gracije svih oblika neprofesionalne astrono- 
mije koji se javljaju u gradu - amaterske, pop- 


ularne i školske. Svoju brigu o Zvjezdarnici 
iskazao je Grad Zagreb i time što je njegova 
gradonačelnica, gospođa Marina Matulović- 
Dropulić, bila pokrovitelj 95. obljetnice 
Zvjezdarnice. Iste, 1998. godine, Zvjezdarnici 
je dodijeljena Državna nagrada tehničke kul- 


ture "Faust Vrančić". m 


PREGLED IZDANJA ZAGREBAČKE ZVJEZDARNICE 


D. Roša, Opća astronomija I. dio, 

D. Roša, Opća astronomija II. dio, 

Cijena kompleta, (1. i II. dio) 

Grupa autora, Pogled u svemirski ocean 
Čovjek i svemir, pojedini broj tekućeg godišta 
Čovjek i svemir, pojedini broj ranijih godišta 
Za pretplatu vidi na 3. stranici 

6. Bolid, godišta 1998. i 1999. 

7. Bolid, pojedini broj ranijih godišta 


8. Bolid MAG'2000 (Mali astronomski godišnjak - u tisku) 


Cijena 
Pouzećem Na Zvjezdarnici 
75,00 kn 50,00 kn 
75,00 kn 50,00 kn 
130,00 kn 95,00 kn 
75,00 kn 50,00 kn 
20,00 kn 15,00 kn 
10,00 kn 5,00 kn 
15,00 kn 10,00 kn 
10,00 kn 5,00 kn 
25,00 kn 20,00 kn 


Vijesti u zadnjem trenutku 


“Nova" u Orlu 


Prema Cirkularu broj 7323 Središnjeg ureda 
za astronomske telegrame IAU (Međunarodna 
astronomska unija) u zviježđu Orla otkrivena je 
1. prosinca “Nova" zvijezda vidljiva golim okom. 
Prvi su je zapazili Alfredo Pereira i Cabo da Roca 
iz Portugala, dvogledom 14x100. “Nova" ima 
prividnu magnitudu oko 6,0. Koordinate su sli- 
jedeće: rektascenzija 19 "23m 05#,38 i deklinaci- 
ja +4257' 20",1 


Asteroid Eugenia ima satelit 


Letjelica Galileo je 1993. godine otkrila da 
asteroid Ida ima satelit. Sada je slično otkriće 
učinjeno sa Zemlje pomoću kanadsko-francus- 
ko-havajskog teleskopa (Mauna Kea - Havaji). 
Asteroid Eugenia također ima satelit, a najzan- 
imljivije je da je proračun gravitacijskog među- 
djelovanja između asteroida i njegovog satelita 
pokazao da je gustoća asteroida vrlo mala - tek 
20% veća nego gustoća vode. Procjenjuje se da je 
promjer satelita 13 km, da obilazi Eugeniu po 


kružnoj putanji na udaljenosti od 1,19 km i da 
ophod traje 5 dana. Promjer Eugenie je oko 215 
km. 


Mogući novi sateliti Urana 


Grupa astronoma izvijestila je o mogućem 
otkriću dva nova satelita Urana sa CCD snimaka 
dobivenih 3,5 metarskim kanadsko-francusko- 
havajskim teleskopom na opservatoriju Mauna 
Kea (Havaji). Ovom otkriću iz srpnja (S/1999 U1 
i U2) pridružilo se opažanje iz kolovoza s 
Palomara, gdje je otkriven još jedan mogući 
satelit Urana S/1999 U3. 


Leonidi udarali po Mjesecu? 


U noći 18. studenog je zabilježeno više svjet- 
losnih bljeskova - Cudnik (Houston), Palmer 
(Greenbelt), Sada (Monterrey) na površini 
Mjeseca, u blizini terminatora. To je potvrđeno i 
na videotrakama. Astronomi (Dunham) pret- 
postavljaju da se radi o udarima pojedinih česti- 
ca Leonida u površinu Mjeseca. Kal) 

Orionova maglica, M42 
Teleskop: Celestron 8, £/10 
Kodak Gold 400, ekspozicija 40 minuta 


Otvoreni skup u Raku, M67 
Teleskop: Gelestron 8, 1/6,3 
Fujicolor SG 400, ekspozicija 45 minuta 


Andromedina galaktika, M31 
Teleskop: Gelesiron 8, /6,3 
Fujicolor NPH 800, eksnozicija 70 minuta S 


Plejade (Vlašići), M45 
Teleskop: Celestron 8, £/6,3 
Fujicolor NPH 800, ekspozicija 60 minuta 


Maglica Laguna u Strijelcu, M8 
Teleskop: Gelestron 8, 1/6,3 
Kodak PTF 400, ekspozicija 40 minuta 


iS fistro Galerija 


še 


Maglice oko zvijezde Zeta Oriona, 

s poznatom maglicom “Konjska glava", 
Teleskop: Celestron 8, 1/6,3 

Fujicolor SG 800, ekspozicija 80 minuta 


Potpuna pomrčina Mjeseca, 16.rujna 1997. 
Teleskop: Gelesiron 8, 1/10 
Fujicolor SG 400, ekspozicija 18 sekundi 


Mjesec iznad sijenovitog vrha 

planine Sisol u Istri. 

Snimljeno 30 minuta prije zalaza Sunca. 
Teleobjeltiv 250 mm, Kodak Royal Gold 200, 
ekspozicija 1/30 sekunde 


fistronomski Cyber Space 


SETI (a) home 
Vaša potraga za izvanzemaljcima 


Prof.dr.sc. Mladen Crneković 


po li u svemiru i druge civilizacije 
osim naše, jedno je od najintrigantnijih 
pitanja. Promatrano sasvim znanstveno, ne 
postoji niti jedan razlog zašto bismo bili sa- 
mi i jedinstveni. Povoljnih mjesta za nasta- 
nak života u svemiru tako je mnogo da bi ih 
samo u našoj galaktici moglo biti tisuće. No 
sve su to samo teorije, špekulacije i znanst- 
vena nagađanja. Jedini pravi dokaz bio bi 
pronaći neku od njih. 

Prvi sistematski pokušaj napravio je u 
travnju 1960.godine američki astronom 
Frank Drake. On je 25 metarskim radio te- 
leskopom u Zapadnoj Virđiniji tražio signa- 
le izvanzemaljske civilizacije (projekt 
OZMA). Zašto baš radio teleskopom? Pre- 
ma našim sadašnjim spoznajama najefikas- 
nije i najbrže je informaciju poslati radio 
signalom, a ne npr. poslati svemirski brod. 
Pri tome je moguće pretraživati različite di- 
jelove neba na različitim frekvencijama. 

Kasnije je cijeli projekt dobio naziv SETI 
(engl. Search for Extraterrestrial Intelli- 
gence - potraga za izvanzemaljskom inteli- 
gencijom), a sastojao se od cijelog niza pot- 
projekata (Phoenix, BETA, META II, BAM- 
BI, SERENDIP). U svakom od njih oprema 
je sve bolja, opseg pretraživanja sve veći, a 
može se reći da su dobiveni i neki rezultati. 
Npr. projekt META sakupio je oko 1013 uzo- 
raka od kojih se neki nisu mogli objasniti 
nikakvim prirodnim pojavama. Međutim 
niti jedan od njih se nije ponavljao, pa nije 
mogao biti protumačen kao proizvod in- 
teligentnih bića. Zajednički problem svih 


Ovako izgleda na monitoru Screen Saver “SETI & home" 


dosadašnjih potraga bio je taj što je na ras- 
polaganju trebao biti cijeli radio teleskop. 
Stoga su radio astronomi bili nezadovoljni 
jer su smatrali da ga ono koriste korisnije. S 
druge pak strane, količina prikupljenih uz- 
oraka raste do nevjerojatnih iznosa. Pot- 
rebna su vrlo moćna računala da ih sve ob- 
rade i pokušaju otkriti njihov smisao. Do 
sada je ta obrada tekla upravo u vremenu 
prikupljanja signala. Pa iako su se obrađi- 
vali milijuni frekvencija istovremeno, opseg 
analize nije bio dovoljan i moglo je nešto 
promaći. 

Projekt nazvan SETI ( home pokušao je 
riješiti navedena dva problema na slijedeći 
način: 

Podatke će prikupljati Arecibo (Puerto 
Rico), najveći radio teleskop na svijetu (305 
metara, nedavno obnovljen i usavršen). 
Prikupljanje podataka neće ometati redovni 
rad astronoma jer će se podaci prikupljati u 
vremenu kada ga astronomi ne koriste, ili 

kada ga usmjeravaju u drugu točku neba. 
Tako bi se sustav za prikupljanje podataka 
uključio uvijek kada bi zaključio da je 
teleskop u “praznom hodu“. Prikupljanje 
podataka preuzelo je na sebe Sveučilište 
Berkeley u Kaliforniji, koje je i nositelj pro- 
jekta SERENDIP (Search for Extraterrestial 
Radio Emission from Nearby Developed 
Intelligent popoulations). Snimaju se sto- 
tine milijuna frekvencija, a širina pojasa je 
ponekad samo 0,1 Hz. Zašto tako fino sni- 
manje? Poznato je da najuži pojas frekven- 
cija koje se emitiraju od prirodnih pojava 
nije ispod 300 Hz. To znači ako pronađemo 
signal koji se nalazi u pojasu od npr. neko- 
liko Hz i ponavlja se, velika je vjerojatnost 
da je umjetnog podrijetla. Do sada takav 
signal nikada nije bio pronađen. 

A što je s obradom snimljenog materijala? 
Ona se neće vršiti tijekom snimanja već se 
signali zapisuju na magnetsku traku. Zami- 
sao je da se podaci ne obrađuju na jednom 
mjestu, već se rasporede u manje pakete 
pogodne za obradu na manjim računalima. 
Takvi paketi s podacima distribuiraju se pu- 
tem Interneta, obrađuju na kućnim računa - 
lima, a rezultati se (naravno, opet preko In- 
terneta) vraćaju u SETI ( home. Da bi st- 
var bila još bolja, podaci se na kućnim raču- 
nalima obrađuju programom u obliku 
“screen savera“. To znači da vas obrada ne 
ometa u radu, već koristi trenutke kada ne 
radite, a računalo je uključeno. 

Dakle, postupak teće ovako: Najprije 
odete na hittp.//setiathome.ssl.berkeleyedu i pri- 
javite se da želite sudjelovati u projektu 
(imate i hrvatsku inačicu teksta). Tamo 
možete “skinuti" screen saver za obradu 
podataka i vidjeti dodatne upute. Screen 
saver ćete lako instalirati, a svaki file s po- 
dacima bit će velik oko 250 kB. To će zapra- 
vo biti 50 sekundi zapisa signala, a u svakoj 
sekundi uzeto je 20000 uzoraka digital- 
iziranih na 2 bita (50 puta 20 000 puta 2/8 
= 250000 byte). Program iz svakih 20 kHz 
ispituje 400000 različitih frekvencijskih i 


pojasnih kombinacija, a pojasi variraju od 
0,1 Hz do 1,5 kHz. Osim toga ispituju se 
tkzv. “chirp"-ovi, tj. brzina promjene frek- 
vencije, čime se uzimaju u obzir efekti koji 
bi mogli imati utjecaja na signal (rotacija 
planeta ili planetarnog sustava). 

Ukoliko neki signal ukazuje na jaku 
snagu određene kombinacije frekvencija, 
provjerava se nije li njegovo podrijetlo ze- 
maljsko. U suštini, vrši se Fourierova trans- 
formacija koja za rezultat daje frekvencijski 
spektar obrađenog signala. Iz njega se 
zaključuje o mogućem podrijetlu signala. 


Prvobitna p 
100000 kućnih 
U obradu višestr 


od 2500 korisnika Programa 


Za kraj, parafrazirajmo J.E Kennedya: “Ne 
pitajte se što svijet može učiniti u potrazi za 
izvanzemaljcima, pitajte se što Vi možete 
učiniti.“ A sada zaista možete. Tko zna, mo- 
žda se tragovi “malih zelenih" pokažu baš 
na Vašem računalu. Dobra vam kob. 


Novi orbitalni teleskop Chandra (Chan- 
dra X-ray Observatory) koji je posada 
Space Shuttle-a “Columbia“ postavila u 
orbitu 23.srpnja počeo je slati impresivne 
materijale. 

Chandra trenutno predstavlje najjači 
instrument za snimanje svemirskih obje- 
kata u području X-zraka. Jedan od naj- 
novijih snimaka prikazuje udaljenu eks- 
plozivnu galaktiku 3C295 okruženu og- 
romnim oblakom plina užarenim na pe- 
deset milijuna kelvina. Plinoviti oblak, 
koji je vidljiv samo teleskopima za X- 
zrake sadrži više od stotinu galaktika i 
materijala za još više od tisuću. 

Red. 


NASA 


Svemirski teleskop Hubble početkom 
mjeseca studenog morao je prekinuti 
radom zbog kvara na žiroskopima koji su 
neophodni za njegovo usmjeravanje. 

Teleskop je postavljen u tzv. “safe mo- 
de" (zamrznuta aktivnost). Tako su opa- 
žački programi prekinuti, znanstvenici 


vjeruju da će se izgubiti tek tri tjedna 
rada, budući da se kvar dogodio nepos- 
redno prije planiranog redovitog tehnič- 
kog servisa. Posada Space Shuttle-a “Dis- 
covery" (lansiranje je predviđeno za 6. 
prosinca) u okviru “Servisne misije 3A“ 
treba osposobiti Hubble-ov teleskop za 
dalja istraživanja dalekog svemira. 

Red. 


Astronomi koji istražuju “Ultra-sjajne 


infracrvene galaktike" (ULIRG-Ultra- 
Luminous Infrared Galaxies) otkrili su 


NASA 


NASA 


Novosti 


koristeći snimke svemirskog teleskopa 
Hubble zanimljivu pojavu. 

Više od dvadesetak takvih galaktika 
nađenih unutar galaktičkih “gnijezda" 
očito je uključeno u višestruke sudare u 
kojima se gomila od tri, četiri, ili čak do 
pet galaktika koje se zajedno “smrskava- 
ju“. Do sada se mislilo da se takvo među- 
djelovanje ULIRG galaktika događa samo 
u parovima. 

Red. 


Izgubljen Mars 
Climate Orbiter 


Pogreškom u proračunavanju potiska 
23. rujna ove godine izgubljen je Mars 
Climate Orbiter, projekt vrijedan 125 mil- 
ijuna dolara. Do greške je došlo jer je 
jedan dio navigacijskog tima računao silu 
u jedinicama SI (Newton), a drugi u an- 
glosaksonskim jedinicama. Letjelica je 
dovedena u prenisku putanju (57 km 
iznad površine Marsa umjesto potrebnih 
140 km). Voditelji projekta misle da je 
letjelica ili izgorjela u atmosferi Marsa ili 
se odbila od atmosfere i izletjela u sve- 
mirski prostor. 

Red. 


NASA 


Io - vulkanska lava 


Sjajna užarena lava okružuje vulkan 
Pele na Jupiterovom mjesecu Io (slika na 
dnu stranice). Snimak je napravila 
NASA-ina svemirska sonda Galileo pri- 
likom bliskog prolaza tijekom listopada 
ove godine. Lijeva slika prikazuje površi- 
nu satelita u približno vjernim bojama, 
dok je desna slika sastavljena od infracr- 
venih snimaka, a boje su dodane umjet- 
nim putem. Veliki crvenkasti prsten 
sumporne lave izbačene iz vulkana Pele 
dosiže više od 1300 km u promjeru. 

Red. 


NASA 

Znanstveni suradnik Opservatorija Hvar, Geodetskog fakulteta Sveučilišta u Zagrebu. Bavi se 
fizikom Sunca, a osim u znanstvenim časopisima, javlja se i u znanstveno popularnim, 
obrađujući širok spektar tema iz svih područja astronomije i astrofizike. 


Betlehemska zvijezda 


ad se Isus rodio u Betlehemu Judejs- 
E ome u dane Heroda kralja, gle, mud- 
raci se s Istoka pojaviše u Jeruzalemu raspi- 
tujući se “Gdje je taj novorođeni kralj 
židovski? Vidjesmo gdje izlazi zvijezda nje- 
gova pa dođosmo pokloniti mu se.“ 
Kada to doču kralj Herod, uznemiri se on 
i sav Jeruzalem s njime. Sazva sve glavare 
svećeničke i pismoznance narodne pa ih is- 
pitivaše gdje se Krist ima roditi. Oni mu od- 
govoriše: “U Betlehemu judejskome, jer 
ovako piše prorok: 


A ti, Betleheme, zemljo Judina ! 
Nipošto nisi najmanji 

među kneževstvima Judinim, 
Jer iz tebe će izaći vladalac 

koji će pasti narod moj - Izraela ! 


Tada Herod potajno dozva mudrace i razaz- 
na od njih vrijeme kad se pojavila zvijezda. 
Zatim ih posla u Betlehem: “Pođite, reče, i 
pomno se raspitajte za dijete. Kad ga nađete, 
javite mi da ija pođem te mu se poklonim.“ 

Oni saslušavši kralja, pođoše. I gle, zvijezda 
kojoj vidješe izlazak iđaše pred njima sve dok 
ne stiže i zaustavi se povrh mjesta gdje bijaše 
dijete. Kad ugledaše zvijezdu, obradovaše se 
radošću veoma velikom. Uđu u kuću, ugleda- 
ju dijete s Marijom, majkom njegovom, padnu 
ničice i poklone mu se. Otvore zatim svoje bla- 
go i prinesu mu darove: zlato, tamjan, smirnu. 
Upućeni zatim u snu da se ne vraćaju k He- 
rodu, otiđoše drugim putem u svoju zemlju. 


Iz ovog ulomka Evanđelja po Mateju doz- 
najemo kako su mudraci s Istoka, tj. sveta 
tri kralja, pronašli Betlehem i posjetili malog 
Isusa. Mudrace je vodila zvijezda, pa se mo- 
žemo zapitati da li je to bila neka astronom- 
ska pojava koja je bila vidljiva u doba kad se 
Krist rodio. Svatko od nas je zasigurno već 
vidio neku sliku ili umjetnički prikaz pok- 
lona kraljeva, gdje se često pojavljuje i neki 
zvjezdoliki objekt na nebeskom svodu. U 
našim se crkvama takve slike izlažu u božić- 
no vrijeme, pokraj jaslica. U kršćanskome 
svijetu postoje tisuće umjetničkih prikaza 
sveta tri kralja s Betlehemskom zvijezdom. 
To su slike u ulju i temperi, srednjovjekovne 
slikarije u knjigama, grafike raznih vrsta 
(npr. drvorezi i bakrorezi), reljefi u kamenu 
i slonovoj kosti, slike na staklu, podni pokri- 
vači, itd. Premda tajna Betlehemske zvijezde 
nije dokraja razriješena niti do danas, s as- 
tronomskog gledišta u obzir dolaze tri mo- 
gućnosti: da je Betlehemska zvijezda bila 
komet, da je ona zapravo bila jedna nova 
zvijezda ili da se tu radilo o prividnom gomi- 
lanju planeta na nebeskom svodu, kad se 
više planeta može tijekom nekog razdoblja 
vidjeti neuobičajeno blizu. U ovome ćemo 
članku ukratko razmotriti sve tri spomenute 
mogućnosti. 

Kometi, o kojima smo često pisali u našem 
časopisu, su impresivne pojave na 
nebeskom svodu; sastoje se od jezgre i 
omotača, te ponekad velikog i dugačkog 
repa koji je okrenut uvijek na suprotnu 

stranu od Sunca i odražava Sunčevo svjetlo. 
Kometi su članovi Sunčevog sustava i nji- 
hove jezgre se često opisuju kao nakupine 
čestica prašine i kamenja slijepljenih ledom 
u gromade nalik “prljavom ledu“. Kometi 
najčešće kruže oko Sunca po vrlo izduženim 
stazama, pri čemu na njihovo gibanje osim 
Sunčevog privlačenja može utjecati i masa 
nekog od velikih planeta, npr. Jupitera. 
Staza nekog kometa može biti vrlo izdužena 
elipsa, tako da se njegova udaljenost od 
Sunca jako mijenja tijekom vremena. Kad je 
komet daleko od Sunca, on nije vidljiv, a kad 
se približi Suncu (a time i Zemlji)počinje 
svijetliti pod utjecajem Sunčevog zračenja i 
topline: omotač i rep oblikuju se od 
isparenog plina i čestica prašine. Nakon što 
komet prođe najbliži položaj Suncu on se 
počinje udaljavati od Sunca i njegov sjaj 
slabi. To približavanje i udaljavanje kometa 
od Sunca često se zbiva periodički, a period 
jednog od najpoznatijeg kometa, Halleyevog 
kometa, iznosi oko 75 do 76 godina, s tim da 
odstupanja od nekoliko godina u odnosu na 
spomenuti period nisu isključena. Talijanski 
slikar Giotto di Bondone početkom 14. stol- 
jeća naslikao je čuvenu fresku Poklon kralje- 
va, na kojoj je Betlehemska zvijezda 
prikazana kometom, a danas se smatra da je 
Giotto zapravo naslikao Halleyev komet koji 
se pojavio i 1301. godine. Da li je 
Betlehemska zvijezda bila pojava jednog 
kometa? Vjerojatno ne. Poznavajući periode 
pojavljivanja mnogih danas poznatih 
kometa moglo se izračunati natraške u 
prošlost kad i s kojih položaja na Zemlji su 
oni mogli biti opažani, i u doba Kristova 
rođenja ne pada datum približavanja Suncu 
nekog istaknutijeg kometa, koji bi bio dobro 
uočljiv golim okom. Halleyev komet bio je 
opažan u 12. godini prije Krista. Nadalje, 
drevni Kinezi, koji su u staro doba bili 
marljivi promatrači neba, te ostavili mnoge 
zapise o svojim opažanjima, nisu zabilježili 
pojavu nekog kometa u razdoblju kad se 
rodio Isus. 


Astronomska opažanja u Kini na prijelazu 
era, koja smo upravo spomenuli, vode nas i 
do druge mogućnosti za rasvijetljavanja 
misterija Betlehemske zvijezde. Naime, u 5. 
godini prije Krista kineski su izvjestitelji 
spomenuli iznenadnu pojavu jedne sjajne 
zvijezde koja se prije toga uopće nije vidjela. 
Ona je sjala više desetaka dana i nakon toga 
iščezla. Današnji astronomi gotovo su sa- 
svim sigurni da je to bila pojava tzv. nove 
zvijezde. Kod novih zvijezda se međutim 
uopće ne radi o novim, mladim zvijezdama, 
nego o već postojećim zvijezdama, koje su 
zbog nekog razloga doživjele veliku eksploz- 
iju, pa im se sjaj iznenada jako povećao. 
Razdoblje povećanog sjaja može potrajati i 
više mjeseci, a nakon toga sjaj zvijezde pos- 
tupno slabi. Opažač koji samo golim okom, 
dakle bez teleskopa, promatra noćno nebo, 
ne može vidjeti zvijezdu prije i poslije raz- 
doblja nove jer ona tada ima preslabi sjaj; za 
takvog opažača izgleda kao da je doista na 
nebu zasjala jedna nova zvijezda. Razumno 
je pretpostaviti da su mudraci s Istoka, tj. 
sveta tri kralja, bili upućeni u tadašnju as- 
tronomiju i poznavali raspored zvijezda u 
zviježđa kako se vide na nebu, te su mogli 
primijetiti pojavu jedne nove zvijezde kao 
nešto neobično. Spomenimo još da je prema 
kineskim zapisima zasjala još jedna nova u 
4. godini prije Krista. Neki astronomi danas 
smatraju da bi jedna ili obje spomenute 
nove zvijezde mogle biti ono što kršćanska 
tradicija poznaje kao Betlehemska zvijezda. 
Prema knjizi “Pregled povijesti Crkve“ (A. 
Franzen, Kršćanska sadašnjost - Glas 
Koncila, Zagreb, 1970.) rođenje Isusovo bilo 
je otprilike u 4. ili 5. godini prije Krista. 

Treća astronomska pojava koja bi mogla 
objasniti pojavu Betlehemske zvijezde je tro- 
struka konjunkcija dvaju najvećih planeta 
Sunčevog sustava, Jupitera i Saturna. Ko- 
njunkcija dvaju planeta (ili nebeskih tijela 
općenito) znači da se oni prividno nalaze na 
nebeskom svodu blizu, jedan pokraj drugog. 
Sama za sebe, konjunkcija dvaju planeta i 

nije tako rijedak do- 
gađaj; za Jupiter i Sa- 
turn ona se događa u 
prosjeku svakih 20- 
tak godina. Međutim, 
ovdje se radilo o tros- 
trukoj konjunkciji Ju- 
pitera i Saturna, tj. o 
približavanju tih dva- 
ju planeta tri puta 
uzastopce, krajem svi- 
bnja, početkom listo- 
pada i početkom pro- 
sinca 7. godine prije 
Krista, u zviježđu Ri- 
be. Takva trostruka konjunkcija nešto je rije- 
đi astronomski događaj, i zbiva se samo jed- 
nom u nekoliko stoljeća. Konkretno, spo- 
menuta trostruka konjunkcija iz 7. godine 
prije Krista ponavlja se u najboljem slučaju 
samo svakih 854 godine, što je vremenski 
približno jednako 29 ophoda Saturna oko 
Sunca ili 72 ophoda Jupitera oko Sunca. 
Jupiter se 12. studenog 7. godine prije 
Krista prividno zaustavio na noćnom nebu 
u odnosu na zvijezde stajačice, što se po- 
vremeno događa zbog činjenice da se i Ze- 
mlja i Jupiter gibaju oko Sunca. Ta astro- 
nomska pojava zajedno s pojavom zodijač- 
kog svjetla mogla je izgledati mudracima s 
Istoka, koji su se Betlehemu približavali iz 
Jeruzalema, kao “zvijezda koja se zaustavila 
povrh mjesta gdje bijaše dijete“ - tu se radi- 
lo o sjeverozapadnim brežuljcima Betlehe- 
ma. Nakon toga, u veljači 6. godine prije 
Krista, Jupiteru i Saturnu, koji su se nakon 
trećeg uzastopnog približavanja već počeli 
razmicati, približio se i planet Mars, pa se tu 
doista može govoriti o prividnom gomilanju 
planeta na nebu. Opisani astronomski do- 
gađaj gomilanja planeta (trostruka kon- 
junkcija Jupitera i Saturna, te prolaz Marsa 
u njihovoj blizini, 7. do 6. godine prije 
Krista) danas se smatra najvjerojatnijim ob- 
jašnjenjem pojave Betlehemske zvijezde, tj. 
pojave na nebu koja je privukla pažnju mud - 

raca s Istoka i uputila ih pohoditi novo- 
rođenog Isusa. I popratni tekst uz hrvatski 
prijevod Biblije (Stvarnost i HKD sv. Ćirila i 
Metoda, Zagreb, 1968.) i Novog Zavjeta 
(Kršćanska sadašnjost, Zagreb, 1982.) navo- 
di da se Isusovo rođenje zbilo oko godine 7. 
do 6. prije Krista. Premda je već početkom 
XVII. stoljeća poznati njemački astronom J. 
Kepler (1571 - 1630) razmatrao spomenutu 
trostruku konjunkciju planeta Jupitera i 
Saturna iz 7. godine prije Krista kao 
mogućnost objašnjenja Betlehemske zvi- 
jezde, to je objašnjenje u astronomskom 
smislu zaokruženo tek početkom XIX. stol- 
jeća. 

Fizikalne razlike između planeta i zvijezda 
često smo razmatrali u našem časopisu, a 
sada se možemo zapitati kako ih razlikuje- 
mo na noćnom nebu. Planeti Sunčevog sus- 
tava mnogo su bliži Zemlji od dalekih zvi- 
jezda, pa se njihova gibanja, koja ponekad 
čine i zamršene petlje, mogu opažati u 
odnosu na prividno nepomičnu pozadinu 
zvijezda stajačica. Zvijezde su vrlo daleko od 
nas i njihov prividni međusobni položaj na 
nebeskom svodu se ne mijenja značajno niti 
iz dana u dan, niti iz godine u godinu. Tako 
raspored zvijezda na nebu ostaje prividno 
nepromjenjen, pa su ljudi još u staro doba 
oblicima koje tvore zvijezde na nebu nad- 
jenuli imena, npr. Veliki i Mali Medvjed, 

Orion, Lav, itd., što su imena zviježđa. 
Vrijeme (sat i minuta) izlaza pojedinog zvi- 
ježđa nad obzor mijenja se malo iz dana u 
dan i cijeli ciklus traje oko godinu dana zbog 
obilaženja Zemlje oko Sunca. Stoga se i 
izgled večernjeg noćnog neba razlikuje u 
različitim godišnjim dobima. Možemo se još 
zapitati kako je bilo moguće točno izraču- 
nati kakav je bio položaj spomenutih plane- 
ta Jupitera, Saturna i Marsa (međusobno i u 
odnosu na zvijezde) u 7. i 6. godini prije 


povjesničarima i biblijskim stručnjacima u 
nastojanjima da se točno odredi godina kad 
se rodio Krist. Kao što smo vidjeli, trostruka 
konjunkcija planeta Jupitera i Saturna koja 
se dogodila 7. godine prije Krista, danas se 
smatra najboljim astronomskim objašnje- 
njem pojave Betlehemske zvijezde. To 
upućuje na zaključak da se Isus Krist rodio 


7. godine prije Krista. 


Krista. Odgovor na to pitanje je sličan 
kao i u slučaju kometa; kad su astrono- 
mi prije nekoliko stoljeća počeli razu- 
mijevati kako se planeti periodički 
gibaju oko Sunca, postalo je moguće 
izračunavati njihove stvarne i prividne 
položaje u prošlosti i budućnosti. Ipak, 
zbog pravilnijih planetskih staza i 
većeg mnoštva mjerenja njihovih 
položaja, proračuni su mnogo pouz- 
daniji za planete nego za komete. 
Spomenimo još na kraju da je u raz- 
doblju 3. do 2. godine prije Krista 
došlo do višestruke konjunkcije pla- 
neta Jupitera sa zvijezdom Regulus, 
te s planetima Venerom i Marsom, 
pri čemu je njihov prividni razmak u 
nekim slučajevima bio čak i manji od 
razmaka planeta koji su sudjelovali u 
trostrukoj konjunkciji 7. do 6. godine 
prije Krista, pa se u današnje vrijeme 
razmatra ne bi li taj astronomski 
događaj možda mogao objasniti 
Betlehemsku zvijezdu. Ali, s povije- 
snog gledišta, smatra se da je to raz- 
doblje (3. do 2. godina prije Krista) 
prekasno za Kristovo rođenje. 

U ovom smo tekstu pokušali od- 
gonetnuti tajnu Betlehemske zvi- 
jezde pomoću nekoliko astronom - 
skih pojava koje su mogle biti pro- 
matrane u doba kad se rodio Isus i 
koje su mogle ponukati sveta tri 
kralja da mu se dođu pokloniti. 
Takva razmatranja mogu pomoći 

Ishodišni trenutak kalendara koji je danas 
upotrebi je E siječnja 1. godine, od kada se g 
naju godine naše ere (n. €.) ili godine poslije Kri- 
sta. Tako JEnpr. 1094. godina naše ere | 1 TI 
ina poslije Krista Zapravo ista godina. Slično I 
Bija i godine Prije naše ere (pr. n.e.) ili Prije 
i : azlika između povijesnog i astronomskog 

endara je u tome što u Povijesnom kalendaru 
nema nulte godine, a u astronomskom ima. Tako 
. Povijesne godine naše ere ili poslije Krista pok- 
lapaju S astronomskim godinama, dok se povi- 
Jesne 1 astronomske godine Prije naše ere Lj ii 
Krista Tazmimoilaze za jednu godinu. Da MS : 
Pojasnili, napišimo redom nekoliko Mates 
astronomskih godina na prijelazu era Nizu : 
Jesnih godina: 4. Prn.e., 3. prne., , Pi 


nomskih godina: BREĐRSIA 
ga vidimo da je 3. 8.1. €. (povijesno) = +3 (a 
tronomski), ali da je -3. g prn. e. DG i 
DI 8. ( astronomski). Spomenuti ishodišni denutak 
Povijesnog kalendara predložio je u VI. stoljeću re 
dovnik Dionizije, pri čemu je vrlo Vjerojatno n 
pravljena Pogreška od nekoliko godina. Premda 2 
još neki njegovi suvremenici dovodili u mre u 
Dionizijeve proračune, ipak je nekoliko Ama 
e Prihvaćen Dionizijev zaključak o dies 
da su protekle Od Kristova rođenja, a to je 
asnije ugrađeno i u 8Tegorijanski kalendar. Sto a 
nas ne treba zbunjivati kad pišemo da se ieist 


| rodio 7. godine Prije Krista. 


Naše nebo 


Zimsko nebo 


Gustav Kren 


Zbog sve veće hladnoće uvjeti za promatranje teži su nego ljeti, ali je pravi užitak obući se 
toplo i proboraviti neko vrijeme pod vedrim zvjezdanim svodom. Često kažemo da je nebo 
najljepše zimi! Ova se postavka pokazuje ispravnom, kada u ove hladne zimske večeri 
svrnemo pogled put nebeskih visina. Mnoštvo blistavih, treperavih i raznobojnih visoko 
uzdignutih zvijezda koje vidimo golim okom na noćnom nebu, samo su one nama 
najbliže. Pripadaju Mliječnoj stazi, kao i naše Sunce s planetima. Sunce je samo jedna od 
nekoliko stotina milijardi zvijezda u Mliječnoj stazi. Ostale zvijezde u Mliječnoj stazi vrlo 
su daleko od Sunca pa su prividno vrlo slabog sjaja i zajednički tvore dobro nam znani 


sjajni bjeličasto-srebrni galaktički trag. 


Izgled našeg neba početkom siječnja oko 
22 sata ili sredinom siječnja oko 21 sat 

Dok se veselimo prazničnim danima od Božića 
i zimskog suncostaja do mlade ili Nove godine, 
ljepotu ovih naročito radosnih dana u godini mo- 
žemo upotpuniti pogledom prema zvjezdanom 
svodu, gdje ljepotama i izvorima mnogih nadah- 
nuća nikada nema kraja. 

Magličasti trag Mliječne staze, naše Galaktike 
ili Kumove slame, uzdiže se strmo od pravca sje- 
verozapada, prema zenitu i spušta se u pravcu 
istok-jugoistok. Jednakim redom sjajnije zvijezde 
tvore prepoznatljive likove koje nazivamo zvi- 
ježđima. Najsjajnije zvijezde u pojedinom zvijež- 
đu na crtažima povezuju linije koje ujedno tvore 
i karakteristične likove. Te linije nazivaju se alinj- 
manima (alignement). 

Uz sam obzor, u pravcu sjever-sjeverozapad, 
nalazi se znamenito zviježđe Labuda, zatim je tu 
Cefej, pa Kasiopeja, Perzej i Kočijaš, Blizanci koji 
se nalaze istočno od zenita, a sve niže jugoistočno 
prema obzoru nižu se: Bik, Orion, Mali Pas, Jed- 
norog i Veliki Pas. Istim redoslijedom niže se i 
nekoliko sjajnih zvijezda, koje su izrazito uočljive, 
a neke od njih tvore i znani nam lik Velikog zim- 
skog šesterokuta. To su: Sirius u Velikom Psu, 
Procion u Malom Psu, Poluks (i Kastor) u Bli- 
zancima, Kapela u Kočijašu, Aldebaran u Biku i 


blistavi Rigel u Orionu. Unutar ovog šesterokuta, 
posebno se ističe zviježđe Oriona u kojem domi- 
nira glavna zvijezda - crvenkasti div Betelgeuse. 
Na pola prividne nebeske udaljenosti od Betel- 
geusea do Rigela, nalaze se tri zvijezde gotovo 
jednakog sjaja. To su zvijezde koje tvore pojas mi- 
tološkog lovca Oriona, a zovu se (idući od istoka, 
tj. s lijeva u desno): Alnitak ili € (zeta), Alnilam 
g (epsilon) i Mintaka 8 (delta). Hrvatski narod ih 


Poznati trapez zvijezda u Orionovoj maglici M42. 


Naše nebo 


je nazvao Jakovljevim štapom ili Koscima, jer se 
te tri prividno gotovo jednako sjajne zvijezde, na- 
laze na jednoj liniji. Južno od Kosaca, nalazi se 
jedna od najsjajnijih difuznih maglica cijelog ne- 
ba, M42 ili znamenita Orionova maglica. Na ovo- 
m dijelu nebeskoga svoda, nalazi se još nekoliko 
maglica u svemirskome prostoru smještenih na 
otprilike jednakoj udaljenosti od oko 1300 s.g. 
(svjetlosnih godina) od Sunca. Otprilike toliko 
udaljene su i četiri spomenute zvijezde, osim Be- 
telgeusea, koji nam je oko tri puta bliže. To znači 
da danas gledamo svjetlost koja je s njih krenula 
u vrijeme dok su ove krajeve Hrvati tek počeli 
naseljavati. Sjetimo se! Svjetlost u svemirskome 
prostoru putuje brzinom od oko 300.000 kilo- 
metara u sekundi. Jednakom brzinom svjetlost 
od Sunca do Zemlje putuje tek osam i pol minu- 
ta, a udaljenost Zemlja - Mjesec, prevaljuje za 
malo više od jedne sekunde. 

Okrenemo li se prema sjevernom dijelu neba, 
odmah se zamjećuje da tu nema izrazito sjajnih 
zvijezda, pa zato ono djeluje znatno tamnije. Na 
istoku su zviježđa Lava, Raka i dio Morske Zmije 
ili Hidre, dok su na zapadu zviježđa Andromede, 
Pegaza i Riba. U zenitu i u njegovoj blizini pre- 
poznajemo Kočijaša i Perzeja. Južno od zenita je 
Bik sa sjajnim narančastim divom Aldebaranom. 
Promjer ove velike zvijezde trideset šest puta je 
veći od našega Sunca. Kada bi se nalazio na mje- 
stu naše zvijezde, izlazio bi ili zalazio za obzor oko 
80 minuta, dok Suncu treba samo nešto više od 
dvije minute. 

Aldebaran je glavna zvijezda ili a (alfa) u Biku. 
Spektralnog tipa K5, površinske temperature 
svega oko 3000 K. Apsolutni sjaj mu je -0,6. Tu 
se nalaze i otvoreni zvjezdani skupovi Hijade i 
Plejade (Vlašići ili M45), Suncu najbliži takvi 
skupovi. Prvi je na oko 150, a drugi na oko 400 
s.g. (svjetlosnih godina). Ta udaljenost iznosi oko 
9,46x10'? km ili 9,46 bilijuna kilometara). 


Izgled našeg neba sredinom veljače oko 
20 sati 

U blistavom tragu Galaktike nalaze se mnoge 
sjajne zvijezde koje međusobnim položajima 
tvore na nebu različite oblike. Povezujući ih po- 
gledom u mislima, drevni kulturni narodi stvara- 
li su i dočaravali razne likove na nebeskome svo- 
du. Na cijeloj nebeskoj kugli postoji danas dogov- 
orno 89 zviježđa, od kojih se mnoga nikada ne 


mogu vidjeti iz 
Hrvatske, = već 
pripadaju = juž- 
nom nebu, a po- 
neka su vidljiva 
samo u određe- 
nom dijelu go- 
dine. Sedam zvi- 
ježđa: Mali Med- 
vjed, Veliki Med- 
vjed, Zmaj, Ris, 
Cefej, Kasiopeja 
i Žirafa naziva- 
mo cirkumpolarnim zviježđima i ona su vidljiva 
cijele godine. U navedenom razdoblju, u tragu 
Mliječne staze, vidljiva su sljedeća zviježđa: 
Labud, Cefej, Kasiopeja, Perzej, Kočijaš, Bik, Bli- 
zanci, Orion, Mali Pas, Jednorog i Veliki Pas. Ona 
se iz naših krajeva mogu vidjeti tijekom zimskih 
mjeseci u večernjim satima, pratimo li trag Mli- 
ječne staze visoko nad sjeveroistočnim obzorom. 
Galaktički trag strmo se, gotovo okomito uzdiže 
iz pravca obzora u smjeru sjever-sjeveroistok, 
prolazi preko zenita i vijugavo spušta nasred juž- 
nog dijela obzora u pravac jug-jugoistok. 

Nad zapadnim obzorom, još uvijek dovoljno 
visoko, lako je prepoznatljiv četverokut zviježđa 
Pegaza. Sjajna plavkastobijela zvijezda okrenuta 
prema zenitu ne pripada Pegazu, već je to glavna 
zvijezda zviježđa Andromede koja se zove Sirrah. 
Od nas je dijeli 105 s.g. i pripada u skupinu zvi- 
jezda spektralnog razreda ili tipa B8, što znači da 
joj je površinska temperatura oko 20.000 K, 
odnosno znatno je viša nego Sunčeva koja iznosi 
oko 6000 K. 


Jupiter - još dominira nebom u 
večernjim satima. Snimio: Marino 
Fonović teleskopom Gelesiron 8. 


Što treba vidjeti u večemjim satima na 
zimskom nebu 

Većina opažača - astronoma amatera, a i profe- 
sionalaca, bez obzira koji dio nebeske sfere ih 
noću nadvija misli da je zviježđe Orion jedno od 
najljepših zviježđa cijeloga neba. Orion se vidi u 
kasnu jesen u kasnim večernjim satima nisko 
nad jugoistočnim obzorom, pa sve do sredine 
proljeća, kada se gubi za jugozapadni obzor u 
blještavilu Sunčeva zalaska. 

Zimsko nebo rese dva zanimljiva objekta: ras- 
pršena (difuzna) maglica M42 u Orionu i otvo- 
reni zvjezdani skup M44 u zviježđu Raka. M42 
najčešće nazivamo Orionovom maglicom. Smješ- 

tena je koji kutni stupanj južno od nebeskog 
ekvatora (oko 5% do 6%), pa je mogu vidjeti goto- 
VO svi stanovnici našega planeta. Ne može se vid- 
jeti jedino sa sjevernoga pola i s vrlo uskoga 
područja oko sjevernoga pola. Tamo M42 nikada 
ne izlazi, pa možemo reći da je ona za to područje 
anticirkumpolarna.U neposrednoj blizini, sjever- 
no od M42, južno od Orionova pojasa nalazi se i 
maglica M43, koja je znatno slabijeg prividnog 
sjaja. Nebeski sjaj M42 je oko 4". Vidljiva je i 
golim okom, a posebno lijepo i dojmljivo izgleda 
kada je promatramo malim dalekozorom ili 
lovačkim dvogledom. Tada se, gledamo li je 
malim povećanjem i relativno velikim prom- 
jerom objektiva, čini raskošno velika, sjajna i 
razvedena. Takve nebeske objekte i inače za uži- 
tak treba gledati sa što manjim povećanjem. 

Udaljenost ove, jedne od nama najbližih raspr- 
šenih maglica Galaktike, određena je na oko 
1300 svjetlosnih godina. Putujući brzinom od 
oko 300.000 km/s, svjetlosti treba 1300 godina da 
stigne do nas. Toliko su daleko i velika većina vid- 
ljivih zvijezda u Orionu. To je prvi ustanovio, is- 
tražujući tzv. “Trapez Orionove maglice", još 
1931. godine, R. J. Trumpler, snimajući ovaj dio 
neba. Trapez tvore četiri zvijezde s oznakama A, 
B, Ci D, koje jednu od druge dijeli kut između 
10" i 20" (kutnih sekundi). Godine 1953. ruski 
astronomi P P Parenago i V. A. Ambarcumian is- 
traživali su M42 i zvijezde “Trapeza“ za koje su 
ustanovili da pripadaju periferiji ove raspršene 
maglice. U maglici nastaju zvijezde, pa je s pra- 
vom zovemo “rađaonicom zvijezda“. 

Otvoreni skup M44 u Raku nosi naziv Praesepe 
ili Jaslice. Riječ je o jaslicama ili jaslama Isusa 
Krista u kojima je ležao po rođenju. Zvijezda a 
(alfa) zove se Acubens (ležaj). Naziv skupa je u 
suglasju, a možda je i dobio ime po dvjema pri- 
vidno bliskim zvijezdama. To su gama sjeverno i 
delta južno od skupa. One nose nazive: Asellus 
Borealis i Asellus Australis, što u prijevodu znači: 
Sjeverni Magarčić i Južni Magarčić. Obje zvijezde 
podjednako su daleko od nas, a svjetlost koju gle- 
damo putovala je od njih između 220 i 230 godi- 
na. Južna zvijezda sada se nalazi baš na presjeciš- 
tu nebeske sfere i ravnine ekliptike. Otvoreni 
skup M44 stalno se udaljava od nas i to brzinom 
od oko 47 km/s. Usporediva je sa srednjom Zem - 
ljinom orbitalnom brzinom oko Sunca, koja iz- 
nosi oko 30 km/s (od 29,3 do 30,3 km/s). Odlično 


se vidi u dogledu 7x50, a izuzetno je dojmljiv te- 
leskopom promjera objektiva oko 100 mm i 
povećanja do 30 puta. 

Prividni sjaj M44 (NGC2632) je 3,7m, a udalje- 
nost je određena na oko 500 s.g. Pravi promjer 
ovoga skupa je oko 40 s.g., a ukoliko se u obzir 
uzmu samo središnje sjajnije zvijezde, tada se 
promjer smanjuje na oko 13 s.g. Puni nebeski 
promjer kreće se između 0,75% i 1% (kutni stu- 
panj). Gledajući Jaslice golim okom, osjeća se da 
to nije zvjezdoliki objekt, već da je pomalo za- 
mućen (nejasan, magličast). Već i mali dalekozor 
jasno otkriva da se radi o hrpici od nekoliko zvi- 
jezda. Galileo Galilei u svojim zapisima iz 1609. 
godine, koji potječu iz vremena prije opisa opa- 
žanja Jupitera i njegovih satelita, ostavio je svje- 
dočanstvo o opažanju tog objekta. Zapisao je: 
“Ovo nije jedna zvijezda, jer ih u dalekozoru vi- 
dim četrdesetak“. Danas je poznato dvjestotinjak 
zvijezda ovoga skupa koje se udaljavaju od 
Sunca. 

Južno od Jaslica, nalazi se još jedan maleni 
otvoreni zvjezdani skup. To je M67 (NGC 2682), 
koji je više nego upola manjeg nebeskog prom- 
jera, a prividni sjaj skupa je oko 6. 

M67 nalazi se zapadno od glavne zvijezde u 
Raku. Ona se zove Acubens i sja na oko 100 s.g. 
od nas. I njen naziv ima veze s Božićnim raz- 
dobljem. U prijevodu njeno ime znači Ležaj. 
Acubens je dvostruka zvijezda. Glavna kompo- 
nenta je spektralnog razreda F0 i prividnog sjaja 
4,25", a pratilac tek oko 11. 

Zimski šesterokut - glavni orijentir zimskog neba. 

Pomrčine Sunca i Mjeseca početkom 2000. godine 

Posljednje kalendarske godine ovog stoljeća i tisućljeća, to jest tijekom 2000. godine, zbit će se ukupno šest 
pomrčina, od kojih četiri Sunca i dvije Mjeseca. Sve četiri pomrčine Sunca su djelomične, a obje pomrčine 
Mjeseca su potpune (totalne). 

Potpuna ili totalna pomrčina Mjeseca u petak 21. siječnja u cijelosti je vidljiva iz Hrvatske. Nakon 
izlaska iz Zemljine sjene Mjesec je, u ranim jutarnjim satima, već vrlo nisko pred zalaskom za zapadni obzor. 
Slijedi svitanje! Središnja točka je u 05 sati i 47 minuta po SEV-u. Pomrčina je s fazom od 1,331 (133,1%). 
Osnovni elementi pomrčine, kontakti, su sljedeći: početak ulaska u Zemljinu polusjenu je u 03 sata i 08 minu- 
ta, početak ulaska u Zemljinu sjenu je u 04 sata i 06 minuta, a početak potpune pomrčine, kada je Mjesec u 
cjelosti u Zemljinoj sjeni, nastupa u 05 sati 09 minuta. Završetak totaliteta je u 06 sati i 28 minuta. Tada Mjesec 
počinje napuštati Zemljinu sjenu. Završetak djelomične pomrčine, kada Mjesec potpuno napušta Zemljinu 
sjenu jest u 07 sati 30 minuta. U međuvremenu Mjesec zalazi za obzor, a izlazak iz Zemljine polusjene slijedi u 
08 sati i 27 minuta. Svi podaci su dati u srednjoeuropskom vremenu, u kojem se računa vrijeme u Hrvatskoj. 
Pomrčina je vidljiva iz Sjeverne i Južne Amerike, zapadne Afrike i Europe. 

Djelomična pomrčina Sunca u subotu 5. veljače nije vidljiva iz Hrvatske. Zemljina sjena je “pored" 
našeg planeta, to jest “ispod“ Antarktika, a zemaljsku površinu zahvaća samo djelomična pomrčina. Iz 
Hrvatske nije vidljiva, a opažat se može samo s južnih širina; s Antarktika, južnog dijela Atlantskog oceana i 


južnih predjela Indijskog oceana. 


Premda je u ovom razdoblju vrlo hladno i nije 
ugodno dugo boraviti izvan toplih prostorija, ne- 
bo nam baš u zimsko doba pruža mnogo ljepota. 
Zato uz opisane objekte, ne treba zaboraviti i na: 
Hijade i Vlašiće (Plejade) u Biku, M35 u Blizan- 
cima, M52 i M103 u Kasiopeji, malen i zvijezda - 
ma malobrojan otvoreni skup M34 u Perzeju, 
M31 u Andromedi, h i x (hi) u Perzeju na grani- 
ci s Kasiopejom, široki otvoreni skup M48 u 
Hidri, te M41 u Velikom Psu (južno od Siriusa i 
nebeskog promjera oko 0,6%). Opažači s malim 
amaterskim teleskopima (od 6 cm promjera ob- 
jektiva pa na više) mogu opažati velik broj priv- 
idnim sjajem slabašnih objekata. Evo nekih od 
njih: MI u Biku, Sjevernjaču i (beta) Lava kao 
dvostruku zvijezdu, pa M35 (NGC 2168) uz koji 
se nalazi kuglasti skup NGC 2158, zatim otvoreni 
skup M50 u Jednorogu (prividnog sjaja oko 6"), 
a uz mnoštvo drugih objekata za koje treba imati 
barem nebesku kartu ili još bolje nebeski atlas, 
spomenimo nekoliko otvorenih skupova u Jed- 
norogu, od kojih je prvi najsjajniji i u dobrim 
okolnostima opažanja, vidljiv i slobodnim okom. 
To su, svi s oznakom NGC (New General 
Catalog): 2264 (oko 5m), 2301 i 2353. 


Još neke zanimljivosti zimskoga neba 
Spomenimo i dvije višestruke zvijezde koje se 
mogu vidjeti manjim amaterskim astronomskim 
dalekozorima. Prvo je n (eta) Perzeja ili Miram s 
gotovo jednako sjajnom crvenom i plavkastom 
komponentom. Ova zvijezda je vrlo daleko od 
nas. Udaljenost joj je određena na oko 1100 s.g. 


To znači da je svjetlost zvijezde Miram koju danas 
gledamo, krenula još u vrijeme hrvatskoga kneza 
Branimira. Od tada do danas svake sekunde pre- 
valjivala je udaljenost samo malo manju nego što 
je udaljenost Zemlja - Mjesec. 

Vrlo lijepa višestruka zvijezda je i y (gama) 
Andromede ili Alamak. Sjajnija ili glavna zvijez- 
da (Y') je crvenonarančasta, spektralnog razreda 
K2, a pratioc (2) plavkast tipa A0. Jači dalekozor 
razlučuje da je i plavkasti pratilac dvostruk. Oko 
zajedničkog težišta masa zvijezde obiđu jednom 
za 61 godinu. Dok je zvijezda y' prividnog sjaja 
2,3m, dotle je y? 5,5", a pratilac 6,3". Udaljenost 
ovog zvjezdanog sustava jest 160 s.g., što znači da 
je svjetlost koju upravo sada gledamo, krenula s 
ove zvijezde u vrijeme Ilirskoga preporoda u 
Hrvatskoj. 


Položaji planeta od siječnja do ožujka 
Merkur se početkom 2000. godine u gornjoj 
konjunkciji ili iza Sunca nalazi u noći 15. na 16. 
siječnja, kada ga od Zemlje dijeli 213,2 milijuna 
km (od Sunca 66,3 milijuna km). 6. veljače, oko 
20 sati Merkur susreće samo 28 sati star Mjesec 
te će u konjunkciji biti vrlo tanak Mjesečev srp i 
Merkur. Merkur će biti samo 1,8N (sjeverno) od 
Mjeseca. 15.veljače Merkur je u istočnoj elonga- 
ciji od Sunca (18%) i vidljiv nad zapadnim obzo- 
Tom, kratko vrijeme nakon zalaska Sunca. Već 1. 
ožujka nalazi se u donjoj konjunkciji, odnosno 
prolazi između Zemlje i Sunca. Dana 15.ožujka 
Merkur je u konjunkciji s Venerom i nalazi se oko 
29 sjeverno. 28. ožujka nalazi se u zapadnoj elon- 

Izgled nebeskog svoda početkom kalendarske godine oko 22 sata, sredinom siječnja oko 21 sat, početkom veljače oko 20 
sati ili sredinom istoga mjeseca oko 19 sati. Položaji planeta ucrtani su za sredinu siječnja 2000. godine. 


gaciji od Sunca (28%W) i vidljiv je nad istočnim 
obzorom, kratko vrijeme prije izlaska Sunca. 
Venera početkom kalendarske godine izlazi 
oko 4 sata i 30 minuta i krasit će istočni dio jutar- 
njeg obzora sve do svitanja i izlaska Sunca. Sre- 
dinom ožujka izlazi oko 5 sati i 30 minuta, već u 
vrijeme svitanja, pa ju je sve teže pronaći u blješ- 
tavilu Sunčeva izlaska. U konjunkciji s Mjesecom 
je 3.siječnja, kada je oko 3% (južno) od Mjeseca, 
2.veljače kada je 1,4%S od Mjeseca, 4.ožujka kada 
je samo 0,6"N (sjeverno) od Mjeseca, te 3.travnja, 
kada je Venera 3*N od Mjeseca. 4.ožujka doći će 
do prekrivanja ili okultacije Venere Mjesecom, ali 
ova nebeska pojava neće biti vidljiva iz Hrvatske. 
Mars je 10. siječnja 2000. godine u konjunkci- 
ji s Mjesecom (Mars 2*N od Mjeseca). Početkom 
2000. godine zalazi tek oko 20 sati i 30 minuta, a 


Kalendarska godina 2000. Pripada XX. (dvadese- 
tom) stoljeću, pa zato i drugom tisućljeću i to kao 
posljednja godina. U 2000.godini veljača ima 29 
dana, pa je stoga ona još i prijestupna godina. 
Završetkom posljednje sekunde tijekom datuma 31. 


prosinca 2000. godine, završit će dvadeseto stoljeće i 
drugo tisućljeće i započeti dvadesetprvo stoljeće i treće 
tisućljeće, po današnjem brojanju vremena - prema 
Kristovom rođenju. 


nalazi se vrlo nisko nad zapadnim obzorom. U 
prvoj polovici veljače zalazi čak unutar granica 
zviježđa Kita. Nisko nad zapadnim obzorom, bit 
će vidljiv kratko vrijeme nakon zalaska Sunca, 
sve do kraja travnja, kada će “nestati" u Sunče- 
vom blještavilu. 10.siječnja Mars je oko 20 sati 
1,9% sjeverno od Mjeseca. 8.veljače i 8.ožujka 
Mars je ponovo u konjunkciji s Mjesecom. U 
prvom slučaju je oko 4“N, a u drugom oko 5*N od 
Mjeseca. Eto zgode da ga se lakše nađe, sada već 
vrlo nisko nad zapadnim obzorom. 

Jupiter je retrogradno kretanje do 20. prosin- 
ca 1999. godine odvelo unutar granica zviježđa 
Riba, a sad se vraća u zviježđe Ovna. Početkom 
2000. godine zalazi oko sat i pol nakon ponoći. 
Sredinom ožujka zalazi oko 21 sat i 40 minuta. U 
konjunkciji s Mjesecom je 14. siječnja i 11. 
veljače, te 9. ožujka. U sva tri slučaja, Jupiter se 
nalazi oko 4% sjeverno (4*N od Mjeseca). 

Saturn se kreće zviježđem Ovna natraške ili 
retrogradno, sve do 13. siječnja. Početkom 2000. 
godine zalazi oko 2 sata i 45 minuta, a sredinom 
ožujka oko 22 sata i 30 minuta. Mjesec prividno 
susreće (konjunkcija) 15.siječnja, 12.veljače i 10. 
ožujka. U sva tri navrata Saturn je oko 3% sjever- 
no (3*N od Mjeseca). 


Naše nebo 


ISTOK 


Zima počinje u srijedu 22. prosinca 1999. godine 
u 8 sati i 44 minuta po SEV-u (srednjoeuropskom 
vremenu po kojemu se računa i vrijeme u Hrvatskoj). 


Proljeće počinje u ponedjeljak 20. ožujka 2000. 
godine u 8 sati i 35 minuta po SEV-u. 

Zemlja je najbliže Suncu, u perihelu, u ponedje- 
ljak 3. siječnja 2000. godine oko 6 sati po SEV-u. 


Uran je i dalje u zviježđu Jarca. Početkom 
godine zalazi u večernjim satima (oko 19 sati). 6. 
veljače nalazi se iza Sunca, to jest u konjunkciji 
sa Suncem. Prividni sjaj Urana je na samom “Tu- 
bu“ granične vidljivosti za slobodno ljudsko oko. 
Za pronalaženje na nebu, potrebno je imati 
barem kartu neba ili još bolje nebeski atlas, ali u 
ovom razdoblju nije u povoljnom položaju za 
opažanje. U konjunkciji s Mjesecom je u 9. siječ- 
nja, kad je i prekrivanje ili okultacija (0,4*N od 
Mjeseca). 4.ožujka, kad će Mjesec prekrivati Ve- 


Mjesečeve mijene (faze) početkom 2000. godine 


dhm dhm dhm dhm 
Siječanj (I) 61914. 141434 210540 280857 
Veljača (II) 51403 130021 191727 270453 
Ožujak (III) 60617 130759 200544. 280121 


Vremena su izražena u SEV-u 

neru, prekrit će i Uran. Venera i Uran bit će u ko- 
njunkciji, a njihov nebeski kutni razmak, bit će 
tek oko 0,070. Uran će biti 0,07% sjeverno (Uran 
0,07%N od Venere) ili oko 4' (kutne minute). 

Neptun se kreće zviježđem Jarca. Prvih dana 
kalendarske godine zalazi oko 18 sati. U kon- 
junkciji sa Suncem ili iza njega je 24.siječnja, pa 
stoga tijekom ovoga razdoblja nije u povoljnom 
položaju za opažanje. Mjesec susreće 8.siječnja, 
te u dane 3. i 30. ožujka. U sva tri slučaja Mjesec 
prekriva planet Neptun i to redom za spomenute 
datume: Neptun 0,2%N, pa 0,4N i 0,7%N. 

Pluton je 2.prosinca bio u konjunkciji sa Sun- 
cem, to jest iza njega. Kreće se zviježđem Zmijo- 
nosca, a početkom godine izlazi u 5 sati ujutro. 
Planet je manji promjerom od Zemljinog pratio- 
ca Mjeseca, pa mu je prividni sjaj vrlo malen i 
nije ga moguće vidjeti amaterskim astronom- 
skim teleskopom, a osim toga u ovom razdoblju 
je prividno odviše blizu Sunca i nije u povoljnom 
položaju za opažanje. 


Natjecanja e Nagradni natječaj 


NATJECANJA | SUSRETI 
MLADIH ASTRONOMA 
Kalendar natjecanja u 
Školskoj godini 1999/2000 


Školska natjecanja do 6. veljače 
Općinska natjecanja 10. ožujka 
Županijska natjecanja 5. svibnja 
Državno natjecanje (Šibenik) 1. do 4. lipnja 
Sve obavijesti o natjecanjima bit će objavljene na stranicama 


E-škole. http://hpd.botanic.hr/astjeastro.htm 


Slika na naslovnoj stranici prikazuje 
ogromnu eruptivnu prominenciju na rubu 
sunčeva diska snimljenu 14. 09. 1997. ka- 
merom letjelice SOHO (The Solar and Hel- 
iospheric Observatory). SOHO-EIT 


Slika na drugoj stranici omota pri- 
kazuje “Popov toranj“ u Zagrebu, u kojem 
od 1903. godine stoluje Zagrebačka Zvjez- 
darnica. Uz članak “Zvjezdarnica u Za- 
grebu" iz serije Hrvatske zvjezdarnice. Sni- 
mio: Sanjin Kovačić 

Slika na predzadnjoj stranici prikazu- 
je glavni teleskop Zvjezdarnice u Zagrebu, 
Zeiss refraktor 130/1950 mm, nabavljen 
1965. godine. Instrument će nakon repa- 
racije koja se očekuje tijekom 2000. go 
dine osim za programe popularizacije i 
amatera biti korišten i za patrolno sni- 
manje Sunca. Snimio: Sanjin Kovačić 
Slika na zadnjoj stranici predstavlja 
najnoviji snimak poznate “Krab" maglice 
u Biku, MI. Maglica predstavlja ostatke 
eksplozije supernove zvijezde koja je zabi- 
lježena davne 1054. godine. Snimak je 
dobiven teleskopom KUEYEN, drugim iz 
serije VLT (Very Large Telescope) na zvjez- 
darnici “Mt. Paranal“ u Čileu koju gradi 
ESO (Europska južna zvjezdarnica) uz 
upotrebu novog uređaja FORS2 (Fokalni 
reduktor i spektrograf). ESO 


NAGRADNI NATJEČAJ 


Odgovori na pitanja iz br. 1, 1999/2000. 


Kojom prosječnom brzinom se giba Zemlja oko 
Sunca? Oko 30 km u sekundi. 
Navedi planete: a) slične Zemlji, 
Jupiteru! 

a) Merkur, Venera, Mars 

b) Saturn, Uran, Neptun 

Koje godine se vidjela posljednja potpuna pomr- 
čina Sunca iz Hrvatske, a koje će se godine vidjeti 
sljedeća? Posljednja 1961. godine, sljedeća 
2081. godine. 


b) slične 


Rezultati nagradnog natječaja 
iz broja 1, 1999/2000. 


1. nagrada: VRTEĆA KARTA NEBA, Špiro Kra- 
sić, Meterezi br.20, Drniš 

2. nagrada: knjiga POGLED U SVEMIRSKI OCE- 
AN, Dinko Gavranović, Ive Andrića 10, Nova 
Gradiška 3. nagrada: knjiga DRAMA U SVEMI- 
RU, Josip Čolić, Nikolićeva 8, Strizivojna 

4. nagrada: KOMPLET ČiS-a starijih godišta s 
izabranim člancima, Darko Podravec, Vidiko- 
vac 133, Bjelovar 


Odgovor na posebno nagradno pitanje 


Između više točnih odgovora sreću je imala 
Ivana Belušić, Kut.Slatina, Kutina. Gledajući 
pomno satelitsku sliku, Ivana je ovako odgovo- 
rila: “Sila koja izaziva ovakve pojave naziva se 
Coriollisova sila, a slika je snimljena na južnoj 
polutci. Tamo sva vrtložna gibanja imaju smjer 
kazaljke na satu“. Nagrada: knjiga POGLED U 
SVEMIRSKI OCEAN. 


NOVI NAGRADNI NATJEČAJ 


1. U atmosferi Zemlje postoji ozonski sloj 

a. Kakvog je kemijskog sastava? b. Od čega nas 
štiti ? 

2. Koliki fizički promjer ima najveći radio 
teleskop na svijetu i gdje se on nalazi ? 

3. Na jednom prirodnom satelitu u Sunčevom 
sustavu zabilježena je vulkanska aktivnost. 

a. Kako se zove taj satelit? 

b. Kojem matičnom planetu pripada? 


l.nagrada: Poster DJEČJA KARTA SUNČEVOG 
SUSTAVA; 2.nagrada: Knjiga POGLED U 
SVEMIRSKI OCEAN; 3. nagrada: DVOGODIŠNJA 
PRETPLATA NA “ČOVJEK I SVEMIR“; 4.nagra- 
da: GODIŠNJA PRETPLATA NA “ČOVJEK I 
SVEMIR“ 


Odgovori se šalju na POŠTANSKOJ DOPIS- 
NICI na adresu: Zvjezdarnica, Opatićka 22, 
10001 Zagreb. 


